Penduduk bimbang penularan kluster Sivagangga
Oleh NORLIDA AKMAR IDROS

2 Ogos 2020, 6:17 pm
KUALA NERANG – Penduduk di Kampung Ulu, Padang Sanai dalam daerah Padang Terap dekat sini bimbang apabila sebuah keluarga dari kampung tersebut disahkan positif Covid-19 susulan penularan kluster PUI Sivagangga.
Seorang penduduk dikenali sebagai Siti, 26, berkata, dia mendapat tahu bahawa ada sebuah keluarga di kampung itu dijangkiti Covid-19 dan telah dibawa ke hospital untuk melakukan saringan dan rawatan.
“Saya berasa bimbang apabila mendapat tahu ada kes Covid-19 di kampung ini dan berharap orang kampung yang mempunyai kontak rapat dengan pesakit agar melakukan saringan dengan segera,” katanya ketika ditemui di kampung tersebut di sini hari ini.
Katanya, penduduk di kawasan Padang Sanai juga diharapkan dapat mematuhi prosedur operasi standard (SOP) Perintah Kawalan Pergerakan Pemulihan (PKPP) yang ditetapkan demi keselamatan semua.
Seorang lagi penduduk, Ahmad Sohaimi, 42, berkata, beberapa pegawai Pejabat Pendidikan Daerah (PPD) Padang Terap ada datang ke sekolah pada pagi tadi untuk berbincang mengenai perkara tersebut.
“Saya difahamkan anak kepada penduduk yang dijangkiti penyakit itu bersekolah di Sekolah Kebangsaan Kubang Palas di sini dan tiada lagi maklumat sekolah akan ditutup atau tidak,” ujarnya.

Sementara itu, Pengarah Pendidikan Kedah, Abd. Aziz Selaiman ketika dihubungi enggan mengulas mengenai operasi sekolah terlibat ekoran wabak tersebut.
Kementerian Kesihatan Malaysia (KKM) mengesahkan terdapat 11 kes baharu Covid-19 dikesan daripada kluster PUI Sivagangga pada hari ini.
Kesemua kes dimasukkan ke Hospital Sultanah Bahiyah (HSB) di Alor Setar untuk diasingkan dan menerima rawatan.
Aktiviti pengesanan kontak rapat secara aktif giat dilaksanakan oleh Pejabat Kesihatan Daerah untuk mencegah penularan Covid-19 selain proses pembersihan dan nyah kuman dilaksanakan di semua premis termasuk sekolah dan rumah kes yang dikesan positif. -K! ONLINE


14 kes baharu, 11 libatkan kluster Sivagangga
Oleh NOR IDAYU BOSRO

2 Ogos 2020, 6:00 pm
PUTRAJAYA – Sebanyak 11 kes positif Covid-19 membabitkan penularan tempatan dalam kalangan warganegara direkodkan di kluster PUI Sivagangga di Kedah hari ini.
Kesemua 11 kes itu adalah generasi kedua yang berpunca daripada generasi pertama iaitu kes ke-8,975, seorang lelaki berusia 35 tahun dan kes ke-8,976, seorang lelaki berusia 56 tahun.
Kedua-duanya adalah pelanggan restoran kepada kes indeks iaitu kes ke-8,937 yang merupakan pemilik premis tersebut dan baru pulang dari Sivagangga, India.
Ketua Pengarah Kesihatan, Datuk Dr. Noor Hisham Abdullah berkata, lapan kes direkodkan melibatkan seorang pelajar sekolah berumur 7 tahun yang merupakan kontak rapat kepada kes positif ke-8,975.
Beliau berkata, tiga kes lagi merupakan kontak rapat kepada kes positif ke-8,976 yang turut melibatkan seorang pelajar sekolah berumur 10 tahun.
“Kesemua kes telah dimasukkan ke Hospital Sultanah Bahiyah, Alor Setar untuk diasingkan dan menerima rawatan.

“Sehingga semalam, 20 kes dikesan positif di kluster ini dan 13 lagi masih menunggu keputusan ujian saringan,” katanya dalam satu kenyataan di sini hari ini.
Mengulas lanjut, Noor Hisham berkata, daripada kes positif itu, sebanyak 15 kes adalah dalam kalangan warganegara manakala lima kes bukan warganegara.
“Setakat 12 tengah hari tadi, sebanyak 313 individu telah disaring dan 280 daripadanya didapati negatif.
“Aktiviti pengesanan kontak rapat secara aktif giat dilaksanakan dan aktiviti pembersihan dan nyahkuman turut dilaksanakan di semua premis termasuklah sekolah terlibat dan rumah kes yang dikesan positif,” katanya. -K! ONLINE


Alam Wakaka pinang gadis 19 tahun
Oleh KOSMO!

2 Ogos 2020, 11:50 am
TANGGAL 1 Ogos 2020 menjadi tarikh istimewa buat penari dan pelakon, Alam Wakaka apabila selamat mengikat tali pertunangan bersama seorang gadis berasal dari Segamat, Johor, Nurul Alisya Najwa Hazman, 19.
Hanya dihadiri keluarga dan sahabat terdekat, majlis yang berlatarkan rona putih tersebut berlangsung dalam suasana penuh kesederhanaan dan mematuhi prosedur operasi standard (SOP) sebagaimana yang diarahkan kerajaan sepanjang pandemik Covid-19.
Aksi comel Alam dan Nurul selepas selamat bertunang.
Alam atau nama sebenarnya Haslam Abdul Rahman, 34, yang  sebelum ini pernah bergelar peserta program realiti tarian, So You Think You Can Dance musim pertama 2009 itu bersyukur kerana setiap perancangan berjalan lancar.
“Ikut perancangan kami akan melangsungkan pernikahan sekitar Mac tahun depan, jadi ada enam bulan lagi,” katanya yang memilih pengurus pemasaran jenama kosmetik sebagai calon isteri.
Menyempurnakan pertunangannya, Alam menyerahkan lima dulang hantaran berbalas tujuh daripada tunangnya termasuk cincin, telekung, sejadah, buah-buahan, manisan dan sirih junjung. Pihak perempuan pula membalas barangan seperti senaskah al-Quran, coklat dan sejadah.
Pelakon yang pernah membintangi filem Sayang You Can Dance dan drama realiti, Alam’s Story tujuh tahun lalu itu berharap  perhubungannya diberkati Tuhan. K! ONLINE


[VIDEO] Plaza Tol Juru sesak
Oleh MOHD SYALMIZI HAMID

2 Ogos 2020, 3:20 pm
SEBERANG PERAI – Plaza Tol Juru di sini mula mengalami kesesakan ke arah Selatan tengah hari ini apabila orang ramai dari negeri ini, Kedah dan Perlis mula pulang ke ibu kota selepas menyambut Hari Raya Aidiladha.
Tinjauan Kosmo! sebentar tadi mendapati kenderaan bergerak perlahan dan mengalami kesesakan kira-kira 20 kilometer dari Bertam di Kepala Batas di sini sehingga ke plaza tol berkenaan.
Menurut jurucakap Projek Lebuhraya Utara-Selatan, kira-kira 12,000 kenderaan melalui plaza tol itu menuju ke selatan dalam tempoh enam jam sehingga pukul 12 tengah hari tadi berbanding 5,000 kenderaan di laluan bertentangan.
“Kenderaan dijangka lebih banyak menjelang petang dan malam,” katanya kepada Kosmo! di sini hari ini. – K! ONLINE
Video oleh AMIR IRSYAD OMAR


Penduduk Alor Setar patuh pemakaian pelitup muka
Oleh NORLIDA AKMAR IDROS

2 Ogos 2020, 2:19 pm
ALOR SETAR – Pasukan pemantau Ibu Pejabat Polis Daerah (IPD) Kota Setar mendapati orang ramai mematuhi pemakaian pelitup muka dan tiada kompaun yang dikeluarkan di daerah ini pada semalam.
Pemangku Ketua Polis Daerah Kota Setar, Superintendan Mohd. Redzuan Salleh berkata, tinjauan dilakukan di lokasi awam termasuk pusat beli-belah dan Stesen Keretapi Tanah Melayu Berhad Alor Setar.
“Orang ramai didapati memakai pelitup muka, melakukan pemeriksaan suhu badan dan mengamalkan penjarakan fizikal,” katanya dalam satu kenyataan di sini hari ini.
Kata beliau, seramai 240 orang termasuk pengusaha premis dikenakan kompaun sejak 10 Jun lalu hingga semalam.
“Ia berikutan kegagalan mereka mematuhi prosedur operasi standard (SOP) seperti penjarakan fizikal, pengambilan suhu badan dan tidak merekodkan butiran pelanggan,” ujarnya.
Menurut Mohd. Redzuan, seramai 16 orang yang merupakan pemegang kad Suruhanjaya Tinggi Pertubuhan Bangsa-Bangsa Bersatu untuk Pelarian (UNHCR) ditahan kerana tidak mengamalkan penjarakan fizikal di sebuah kedai makan.

Tambahnya, pemantauan pematuhan SOP Perintah Kawalan Pergerakan Pemulihan (PKPP) akan diteruskan bagi memastikan rantaian penularan wabak virus Covid-19 terputus.-K! ONLINE


Penyanyi lagu Marilah Mengundi terlantar akibat strok
Oleh KOSMO!

2 Ogos 2020, 12:52 pm
Oleh NOOR HASLIZA NUSI
GEORGE TOWN – Penyanyi veteran era 1960-an, Mohd. Hashim Shariff atau lebih dikenali sebagai Rocky Din kini terlantar akibat diserang strok sehari sebelum umat Islam menyambut Hari Raya Aidiladha Jumaat lalu.
Rakannya, Omara Hashim, 66, berkata, Rocky Din yang dimasukkan ke Hospital Kepala Batas Khamis lalu telah dibenarkan keluar dari wad pada hari raya pertama.
Menurutnya, akibat serangan penyakit itu anggota sebelah kanannya tidak dapat bergerak dan terpaksa mendapatkan bantuan daripada ahli keluarga.
“Saya pergi melawatnya kelmarin dan pergerakannya kini terbatas serta perlu diangkat.
“Percakapannya juga kurang jelas dan boleh mengangguk faham apa yang kita cakap,” katanya ketika dihubungi Kosmo! di sini hari ini.

Omara memberitahu, ahli keluarga Rocky Din kini berusaha untuk mendapatkan rawatan susulan agar dia sembuh seperti sediakala.
Rocky Din popular dengan lagu ‘Marilah Mengundi’ sejak tahun 1978 dan masih lagi berkumandang sehingga ke hari ini ketika musim pilihan raya. – K ONLINE


Trafik mulai perlahan di beberapa lebuh raya utama
Oleh AHMAD SHAHERMAN SHAMSURI

2 Ogos 2020, 12:59 pm
KUALA LUMPUR – Keadaan trafik di beberapa lebuh raya utama mulai sesak berikutan orang ramai sudah mula bergerak dari kampung halaman masing-masing selepas sambutan Aidiladha.
Jurucakap Lembaga Lebuhraya Malaysia (LLM) berkata, setakat pukul 10.30 pagi tadi,trafik mulai perlahan di beberapa kawasan sepanjang Lebuh Raya Utara Selatan (PLUS).
“Trafik mulai perlahan di kawasan Changkat Jering ke Kuala Kangsar (kawasan mendaki Bukit Berapit), hentian rehat dan rawat (R&R) Sungai Perak ke Terowong Menora dan Simpang pulai menghala ke Gopeng.
“Bagaimanapun, trafik di bahagian Selatan masih terkawal dan bergerak lancar,” katanya dalam satu kenyataan di sini hari ini.
Menurut kenyataan itu lagi, trafik di Lebuh Raya Karak Kuala Lumpur (KLK), Lebuh Raya Pantai Timur 1 (LPT1) dan Lebuh Raya Pantai Timur 2 (LPT2) turut perlahan di beberapa kawasan.
“Trafik mula perlahan dari R&R Genting Sempah ke Terowong Genting Sempah arah Barat, sebelum Plaza Tol Bentong arah Barat, dan sebelum Plaza Tol Karak arah Barat,”katanya.- K! ONLINE.


Maleeq Mikayl nama anak Shukri Yahaya
2 Ogos 2020, 2:55 pm
KUALA LUMPUR – Selepas dua minggu melahirkan anak keduanya, isteri kepada aktor Shukri Yahaya berkongsi wajah bayi mereka kepada peminat menerusi Instagram sebentar tadi.
Tya, 28, turut berkongsi nama bayi lelaki mereka yang dilahirkan pada 20 Julai lalu sebagai Maleeq Mikayl.
Menerusi perkongsian itu juga, Tya menceritakan berlaku satu kejadian saspens ketika dia sedang berada di dalam dewan bersalin sebelum melahirkan Maleeq.
“Masa mommy nak bersalin, saya ada buat gimik sikit dalam bilik bersalin. Sampai semua doktor dan jururawat cuak jadinya.
“Nakal kan saya? Gimik apa ya? Nanti suruh mommy ceritakan okay,” tulis Tya sambil memuat naik video Maleeq selepas tiga jam dilahirkan.
Tya melahirkan Maleeq secara normal dengan berat 2.78 kilogram.

Terdahulu, Shukri dan Tya yang mendirikan rumah tangga pada 20 November 2015 dan dikurniakan anak sulung, Aaira Ameena pada 2016. – K! ONLINE


Enam individu dikompaun di Perlis
Oleh KOSMO!

2 Ogos 2020, 1:06 pm
Oleh NUR NAZLINA NADZARI
KANGAR – Keprihatinan terhadap kepentingan memakai pelitup muka berada di tahap baik dengan hanya enam kompaun bagi kesalahan gagal mematuhi prosedur operasi standard (SOP) Perintah Kawalan Pergerakan Pemulihan (PKPP) tersebut dikeluarkan di negeri ini semalam.
Ketua Polis Perlis, Datuk Surina Saad berkata, enam lelaki berusia antara 20 hingga 45 tahun itu dikompaun di kawasan luar gerai makan di sekitar Kangar.
“Tiada tangkapan dibuat kerana polis Perlis masih mengambil pendekatan untuk menasihati orang awam pada hari pertama pelitup muka wajib dipakai di dalam kenderaan awam dan tempat tumpuan ramai,” katanya ketika dihubungi di sini hari ini.
Kata beliau, tahap pematuhan juga naik kepada 95 peratus berbanding hanya 85 peratus yang dicatatkan pada pagi semalam.
Pada 23 Julai lalu, kerajaan mengumumkan pelitup muka wajib dipakai di dalam pengangkutan awam dan di kawasan sesak atau tumpuan umum bermula semalam.

Langkah itu diambil berikutan penambahan kluster jangkitan Covid-19 baharu yang dikenal pasti, selain atas nasihat Kementerian Kesihatan.
Orang ramai boleh didenda RM1,000 di bawah Akta 342 (Akta Pencegahan dan Pengawalan Penyakit Berjangkit 1988) sekiranya gagal mematuhi peraturan terbaharu tersebut.-K! ONLINE


Bangkai penyu terdampar lagi di PD
Oleh KOSMO!

2 Ogos 2020, 2:06 pm
Oleh SYED AHMAD ZULKARNAIN SYED ALI
PORT DICKSON – Bangkai seekor penyu agar jantan ditemui terdampar di tepi pantai di PD Waterfront dekat sini semalam.
Pengarah Jabatan Perikanan Negeri Sembilan, Halimi Abd. Hanip berkata, bangkai penyu seberat 150 kilogram itu ditemui orang awam yang kemudiannya menghubungi Jabatan Perikanan Negeri Sembilan.
Katanya, penyu jantan itu dianggarkan berusia 40 tahun dan dipercayai mati kira-kira empat atau lima hari lalu.
“Kami percaya penyu ini mati akibat terkena pukat atau terkena kipas bot. Bangkai penyu itu kemudiannya diambil sebelum ditanam oleh pegawai kami,” katanya ketika dihubungi di sini hari ini.
Pada 11 Mac lalu, bangkai seekor penyu karah jantan seberat 100 kilogram turut ditemui terdampar di pantai Teluk Kemang.

Walau bagaimanapun, punca kematian penyu berusia 40 tahun itu tidak diketahui dan ia hanyut ke pantai sebelum ditemui orang awam.
Sementara itu, Halimi juga menyeru orang ramai untuk melaporkan penemuaan penyu di pantai Port Dickson.
“Terdapat dua spesis penyu yang sering mendarat di Port Dickson iaitu penyu agar dan karah. Orang ramai boleh segera melaporkan kepada pihak kami jika menemui penyu di sepanjang pantai Port Dickson,” katanya. -K! ONLINE


Perantau mula pulang ke ibu negara
Oleh KOSMO!

2 Ogos 2020, 1:59 pm
Oleh AIMUNI TUAN LAH
GUA MUSANG – Jalan Gua Musang di sini mulai sesak sejak awal pagi tadi ekoran perantau dari Kelantan mula bergerak pulang ke ibu negara hari ini.
Kenderaan semakin bertambah keluar dari negeri ini sehingga menyebabkan kesesakan lalu lintas di sepanjang jalan tersebut.
Tinjauan Kosmo! mendapati, aliran trafik sangat perlahan dan berlaku kesesakan di Jalan Gua Musang-Kuala Krai dan Jalan Gua Musang-Kuala Lipis.
Seorang pengguna jalan raya, Mohd. Suariman Mohd. Zain, 34, berkata, mereka sekeluarga juga terperangkap dalam kesesakan ketika melalui kawasan bandar Kuala Krai menuju ke pusat bandar Gua Musang.
Katanya, rata-rata mereka mahu pulang ke Kuala Lumpur untuk bekerja esok hari selepas beraya di kampung halaman.

“Saya bertolak dari Kampung Chenulang, Kuala Krai pada pukul 9 pagi tadi untuk ke rumah ibu mentua di Gua Musang.
“Akibat kenderaan yang terlalu banyak, saya hanya tiba di bandar Gua Musang pada pukul 12.30 tengahari. Kebiasaannya, perjalanan hanya mengambil masa dua jam untuk ke Gua Musang,” katanya.
Seorang lagi perantau, Ismail Noh, 44, berkata, setiap tahun menjelang Hari Raya Aidilfitri atau Aidiladha, anak Kelantan yang pulang ke kampung halaman pasti berdepan kesesakan lalu lintas.
Katanya, kebanyakan pengguna jalan raya terperangkap dalam kesesakan dalam tempoh yang lama sehingga terpaksa menempuh perjalanan sehingga 10 jam dari Kelantan menuju ke ibu negara.
“Kami sebagai pengguna jalan raya sudah merancang perjalanan apabila bertolak pada lewat malam dan awal pagi untuk mengelak kesesakan.
“Kita sudah biasa dengan kesesakan jalan raya setiap tahun. Kita tempuh saja, asalkan dapat pulang beraya bersama keluarga di kampung,” katanya. – K! ONLINE


Pemuda urus 30 ekor lembu tenusu
Oleh KOSMO!

2 Ogos 2020, 2:31 pm
Oleh ISWAN SHAFIQ ISA
SEBERANG PERAI – Pemuda berjiwa besar ini pernah menolak tawaran untuk menyambung pengajiannya di peringkat ijazah dalam jurusan Pengurusan Ladang dan Agroteknologi beberapa tahun lalu semata-mata ingin menyambung legasi bapanya dalam bidang penternakan lembu dan kambing.
Penternak muda, Muhammad Ridzuan Abdul Razak, 27, berkata, dia tidak pernah mengalah biarpun pernah mengalami kerugian besar selepas 48 ekor kambing tenusu miliknya terpaksa dilupuskan akibat penyakit tiga tahun lalu.
“Namun, ketika ini saya memiliki kira-kira 30 ekor lembu tenusu termasuk seekor lembu jantan induk dengan sebahagian besar daripadanya diimport dari Australia selain beberapa ekor kambing tenusu yang lain.
“Saya turut menjual produk susu segar asli berpasteur pelbagai perisa termasuk susu kurma serta dadih hasil daripada penternakan itu,” katanya ketika ditemui Kosmo! di ladangnya di Kampung Padang Lalang, di sini baru-baru ini.
Menurut Muhammad Ridzuan, sebagai perancangan untuk masa akan datang, dia menjangkakan meningkatkan pengeluaran untuk menjual sehingga 300 liter (l) susu sehari berbanding hanya 200 l pada ketika ini.

“Saya juga memiliki enam pekerja yang rata-rata terdiri dalam kalangan saudara serta penduduk setempat.
“Ketika ini, produk tenusu keluaran syarikat saya bukan sahaja boleh didapati di sekitar negeri ini, malah telah dipasarkan ke beberapa lokasi di Kedah, Perlis dan utara Perak,” katanya. – K! ONLINE


Ragbi Asia batal semua kejohanan tahun ini
Oleh KOSMO!

2 Ogos 2020, 10:03 am
RAGBI Asia membuat keputusan untuk membatalkan semua kejohanan di Asia untuk kalendar tahun 2020 yang sepatutnya berlangsung dari 1 Oktober hingga 31 Disember depan.
Keputusan itu diputuskan selepas perbincangan komprehensif antara Jawatankuasa Pertandingan, Jawatankuasa Kebajikan dan Perubatan Pemain serta pemegang-pemegang taruh selari dengan garis panduan ditetapkan Ragbi Dunia.
Badan induk sukan ragbi di Asia itu terpaksa membatalkan semua kejohanan disebabkan isu penularan wabak Covid-19 yang masih belum menunjukkan tanda-tanda pengurangan kes setakat ini.
Presiden Ragbi Asia, Qais Al Dhalai mengakui, keputusan itu terpaksa dilakukan bagi memastikan komuniti ragbi di Asia tidak terdedah kepada penularan wabak berkenaan.
“Keputusan kami berdasarkan maklum balas daripada Jawatankuasa Pertandingan dan Kumpulan Pekerja Covid-19 mengenai waktu sesuai untuk sukan ragbi kembali dipertandingkan,” katanya dalam satu kenyataan semalam.
Pengerusi Jawatankuasa Pertandingan Ragbi Asia, Asanga Seneviratne menjelaskan, pihaknya akan kembali menumpukan fokus mereka mengenai format pertandingan dan aktiviti untuk tahun depan.

“Ragbi Asia juga akan terus bekerjasama dengan semua pemegang taruh untuk memantau perkembangan situasi semasa Covid-19,” jelasnya.
Tujuh kejohanan dalam jadual pertandingan Ragbi Asia dari Oktober hingga Disember tahun ini terpaksa dibatalkan antaranya Kejohanan Ragbi Asia Divisyen 2. – K! ONLINE


Cuma terima token Aidiladha
Oleh MUHAMMAD HELMEE RAMLI

2 Ogos 2020, 10:05 am
Yusri bimbang situasi semasa jejas moral para pemain
BUKAN sahaja gagal menyelesaikan masalah tunggakan gaji yang sudah berlarutan lebih empat bulan, bahkan bayaran gaji separuh bulan juga tidak mampu ditunaikan Persatuan Bola Sepak Kelantan (KAFA).
Ketua Jurulatih The Red Warriors (TRW), Yusri Che Lah tanpa berselindung mengakui pemain serta pegawai termasuk dirinya hanya meraikan sambutan Hari Raya Aidiladha kali ini dengan penuh kesederhanaan.
Ia disebabkan permohonannya agar kepimpinan KAFA membayar sekurang-kurangnya separuh bulan gaji kepada mereka tidak dapat dipenuhi, sebaliknya hanya menerima token yang jumlah mungkin tidak mencukupi buat perbelanjaan.
Terdahulu, ketua pasukan Kelantan, Farisham Ismail meluahkan kekecewaan terhadap kepimpinan badan induk bola sepak Kelantan itu menerusi laman instagram miliknya mengenai masalah sama.
“Saya perlu jujur dan tidak mahu menyinggung perasaan mana-mana pihak. Apa yang disuarakan pemain (Farisham) adalah disebabkan gaji tertunggak meskipun sudah dijanjikan bayaran oleh pihak pengurusan.

“Memang ada bayaran tetapi hanya token, namun saya tidak boleh dedah berapakah jumlah yang diterima. Mungkin atas sebab itu pemain-pemain meluahkan perasaan,” katanya ketika dihubungi Kosmo! Ahad semalam.
Tambah Yusri, sebelum memulakan latihan 22 Julai lalu, beliau ada mengadakan rundingan dengan pihak pengurusan berhubung bayaran gaji sebagai sokongan moral kepada pemain serta jurulatih.
“Saya ada berbincang mengenai bayaran gaji tetapi mungkin pengurusan tidak dapat beri sebulan penuh. Saya beritahu mereka jika tidak dapat penuh, separuh pun jadilah,” luahnya.
Bekas pemain Perlis dan dan Selangor itu turut menyuarakan kebimbangan pemain-pemain tidak mampu beraksi sepenuh hati sebaik sahaja saingan Liga Premier kembali bersambung bulan ini.
“Sudah pasti saya bimbang, mustahil untuk katakan saya menaruh sepenuh kepercayaan agar pemain beraksi sepenuh tenaga kerana saya tahu pemain-pemain berada dalam keadaan cukup kecewa sekarang.
“Harapan saya sekarang adalah agar ada perkhabaran gembira daripada pihak pengurusan sebelum saingan liga kembali bersambung. Saya harap pemain boleh cuba berikan aksi terbaik,” ujarnya. – K! ONLINE


Jualan songkok terjejas
Oleh KOSMO!

2 Ogos 2020, 11:41 am
Oleh ZAKKINA WATI AHMAD TARMIZI
KUALA PILAH – Penularan pandemik Covid-19 yang masih berlaku menyaksikan sambutan Hari Raya Aidiladha tahun ini disambut secara sederhana.
Walaupun berada dalam Perintah Kawalan Pergerakan Pemulihan (PKPP) berbanding semasa sambutan Aidilfitri lalu, masyarakat di lihat masih lagi berwaspada dan pmematuhi prosedur operasi standard (SOP) yang ditetapkan.
Sambutan serba sederhana kali ini dilihat telah menjejaskan jualan kelengkapan pakaian hari raya termasuk songkok yang selama ini laris apabila menjelang sambutan perayaan tersebut.
Bagi pembuat songkok, Hasnisalfina Mohd. Yunus, 52, perniagaannya juga terjejas kerana tempahan yang diterimanya bagi tahun ini berkurangan.
“Sambutan Hari Raya Aidiladha kali ini memang memberi kesan kerana 25 hingga 30 buah songkok sahaja yang telah ditempah oleh pelanggan. Kebanyakan tempahan diterima dari jabatan dan agensi kerajaan.

“Tempahan songkok daripada individu amat berkurangan berbanding tahun sebelum ini kemungkinan orang ramai masih lagi berwaspada dengan wabak Covid-19. Walau sedikit, saya bersyukur masih lagi menerima tempahan,” katanya ketika ditemui di sini hari ini.
Hasnisalfina yang merupakan pembuat songkok tunggal wanita di daerah ini, dalam pada itu berkata, walaupun berdepan cabaran tersebut, dia masih positif untuk meneruskan perniagaan yang telah ditinggalkan oleh arwah suaminya itu.
Malah, dia juga amat berbangga dapat meneruskan kedai songkok Seri Warisan itu yang telah diusahakan oleh suaminya sejak tahun 1992.
“Arwah suami sudah mengusahakan kedai ini sejak 1992, jadi apa yang ada hari ini merupakan usahanya dan selepas dia meninggal dunia, saya mengambil alih perniagaan ini.
“Saya memang belajar membuat songkok sepenuhnya dari suami, tidak pernah menghadiri mana-mana kelas jahitan. Cuma selepas ini saya mahu memasarkan jualan secara dalam talian memandangkan ramai yang lebih selesa membeli dengan cara itu,” katanya. K! ONLINE


Noor Casulink penyeri Hyper Scape
Oleh MUHAMAD ARDIE PUTRA SUHAIMI

2 Ogos 2020, 10:01 am
SEMAKIN banyak permainan video yang berada di pasaran ketika ini boleh dikatakan bagai pisang goreng panas, tetapi tidak semua memiliki karakter permainan yang boleh mencuri hati peminat e-Sukan negara.
Selain daripada strategi taktikal dan teknikal sesuatu permainan video, karakter yang menarik juga menjadi daya tarikan buat pembeli sebelum memuat turun atau membeli cakera padat digital permainan tersebut.
Permainan video terbaharu keluaran Ubisoft, Hyper Scape telah dilancarkan pada 12 Julai lepas mempamerkan kelainan kerana karakter wanita kelahiran Malaysia yang diberi gelaran Noor Casulink.
Menerusi laman wiki fandom, Noor Casulink merupakan salah satu daripada 12 karakter Juara (Champions) yang dipilih dalam permainan video bertemakan penembak pertama (FPS).
Menurut Ubisoft, latar belakang karakter yang bernama penuh Noor Azimah binti Yusof berusia 23 tahun itu adalah dari Pekan, Pahang tetapi menetap di Kuala Lumpur.
Karakter Noor Casulink dipilih sebagai wajah mewakili Asia Tenggara kerana selain memiliki wajah jelita, beliau juga seorang streamer tegar dan influencer di laman media sosial.

“Noor Casulink merupakan seorang ikon fesyen dan menjana pendapatan lumayan menerusi penstriman langsung terutama cara untuk make up, selain reviu berkaitan teknologi.
“Noor pernah mendapat pengiktirafan sebagai wanita pilihan Asia Tenggara oleh majalah VR Remaja tahun 2053.
“Namun, Noor enggan dilabel demikian kerana percaya setiap wanita mempunyai kelebihan masing-masing dalam wawancara eksklusif untuk majalah tahun berikutnya, VR Remaja 2054,” kata laman wiki fandom tersebut.
Tiada kelebihan dari segi kekuatan yang khusus untuk karakter Noor kerana seperti karakter lain, beliau hanya bersifat fizikal dan kosmetik bahkan segalanya bergantung dengan senjata yang dikutip ketika berada dalam permainan video tersebut.
Selain Noor, antara karakter juara dalam permainan itu adalah Adi Casulink dari India, Cruze (Chile), Kehinde dan Javi (Nigeria) , Myrto (Greece), Nahari (Kanada), Takeshi (Jepun), Basilisk dan Paladin (Amerika Syarikat), Burns (Scotland) dan Laz (Cuba).
Hyper Scape merupakan permainan video bertemakan battle royale seperti Playerunknown Battleground (PUBG) dan Fortnight telah diedarkan menerusi laman web Ubisoft secara percuma.
Buat masa ini, Hyper Scape hanya boleh dimainkan menerusi medium komputer dan dijangka dipasarkan pada konsol seperti Playstation 4 dan Xbox One pada 11 Ogos depan. – K! ONLINE


Jangan ulangi insiden solat di lorong kecemasan – ANIH Berhad
Oleh AHMAD SHAHERMAN SHAMSURI

2 Ogos 2020, 11:29 am
KUALA LUMPUR – Pemegang konsesi Lebuh Raya Kuala Lumpur-Karak (KLK) dan Lebuh Raya Pantai Timur Fasa 1 (LPT1), ANIH Berhad menasihatkan pengguna supaya tidak mengulangi insiden solat di lorong kecemasan seperti yang tular di media sosial, Jumaat lalu.
ANIH Berhad dalam satu kenyataan berkata, tindakan solat di lorong kecemasan itu bukan sahaja mengundang bahaya kepada mereka yang sedang menunaikan solat, malah turut kepada pengguna lain.
“Kami sebagai pengendali lebuh raya ini ingin memohon kesabaran dan penelitian wajar daripada pengguna jalan raya agar tidak menunaikan solat di atas jalan raya iaitu di lorong kecemasan atas faktor keselamatan.
“Adalah dikhuatiri, kelak mungkin akan terdapat pengguna jalan raya lain yang turut sama solat dan ini mungkin boleh menyebabkan penunggang motosikal dan kenderaan lain yang mungkin tidak menyedari kehadiran statik individu yang berada di lorong kecemasan,”katanya.
Terdahulu, pada Jumaat lalu tular gambar dua wanita bertelekung yang dilihat sedang mengerjakan solat di lorong kecemasan lebuh raya sambil beberapa buah lagi kenderaan turut berhenti berdekatan kawasan sama.
Difahamkan, kejadian itu berlaku di sebuah kawasan di KLK dan ketika kejadian, jalan raya sedikit sesak berikutan orang ramai dalam perjalanan pulang ke kampung untuk menyambut Aidiladha.

Kata kenyataan itu, pengguna turut dinasihatkan merancang perjalanan dan persinggahan untuk bersolat atau berhenti rehat di hentian rehat dan rawat sepanjang LPT1 dan KLK ketika menuju pulang ke Lembah Kelang.
“ANIH Berhad menghargai kesabaran pengguna lebuh raya itu dan juga ketaatan umat Islam menunaikan ibadah solat ketika dalam perjalanan ke Pantai Timur pada setiap kali musim perayaan dan cuti umum.
“ANIH Berhad juga amat menghargai komitmen para pengguna jalan raya dalam meningkatkan keselamatan di jalan raya untuk diri sendiri, keluarga dan pengguna lain serta sentiasa bersabar dalam aliran trafik puncak,”jelasnya.
Sila layari Twitter @LPTTrafik untuk perkembangan terkini dan sebarang pertanyaan, anda digalakkan untuk menghubungi LPT-line 03-547 9111 atau 1700-818-700 dan juga e-mel kepada [email protected]! ONLINE


Mas Khan peluk siapa tu?
Oleh KOSMO!

2 Ogos 2020, 10:10 am
Ketika Diva ralit layan gambar menarik dalam Instagram, tiba-tiba mata tertancap pada sekeping gambar daripada akaun Instagram milik pelakon Mas Khan.
Sekali imbas nampak seperti gambar biasa tetapi selepas dua kali melihatnya, baru perasan ada bibit kemesraan di situ.
Dalam gambar itu, Mas Khan dilihat memeluk seorang wanita berstatus VIP iaitu anak perempuan kepada salah seorang tokoh perniagaan terkenal suatu ketika dahulu. Setahu Diva, wanita itu juga janda anak tiga.
Kata teman Diva, Cik Green Mama Lopita, Mas Khan dan wanita itu bukan main rapat lagi, selalu juga keluar berdua.
Dengarnya, baru-baru ini Mas Khan dan wanita itu juga bercuti bersama ditemani beberapa teman rapat di sebuah pulau peranginan terkenal.
Sambut hari jadinya katanya. Kalau benar bagai dikata, okey apa. Harap berpanjanganlah kali ini ya Mas!
DIVA: Betul ke Neelofa dan PU Riz memang bercinta dan bakal berkahwin pada tahun depan?


Inter mampu bayar gaji
Oleh KOSMO!

2 Ogos 2020, 10:05 am
MILAN – Sebuah akhbar di Itali melaporkan bahawa langkah Inter Milan memburu khidmat Lionel Messi bukanlah suatu yang dianggap fantasi kerana kelab itu mampu untuk membayar gaji pemain itu berjumlah €50 juta (RM249.74 juta) semusim.
Kontrak Messi bakal berakhir di Camp Nou dalam tempoh semusim sahaja lagi dan pemain itu dikatakan kecewa dengan sikap pihak pengurusan pasukan selain jurulatihnya yang silih berganti.
Menurut akhbar La Gazzetta dello Sport yang berpusat di Milan, Inter mampu untuk mengemukakan tawaran selumayan itu dan membelanjakan sebanyak €260 juta (RM1.29 bilion) untuk kontrak selama empat musim.
Bagaimanapun, ia bukanlah satu petanda bahawa perancangan itu bakal menjadi kenyataan walaupun Inter yang dimiliki oleh Konsortium Suning dari China yang cukup kaya kerana Barcelona tidak mungkin akan melepaskan pemain tonggaknya semudah itu.
Melalui proses penajaan baharu yang bakal diterima Barcelona musim depan serta Peraturan Kewangan Adil (FFP), harapan Inter untuk mendapatkan Messi pastinya sangat tipis walaupun masih berpeluang.
Khabar angin mengaitkan Messi ke Inter tersebar selepas bapa pemain berkenaan membeli sebuah rumah di Milan sebelum ini, tetapi sebenarnya ia adalah langkah bijak yang diambil oleh pemain itu membeli hartanah di Itali kerana pengecualian cukai diberikan kepada pelabur dari luar negara. – AGENSI


Spurs mahu pertahan Ndombele
Oleh KOSMO!

2 Ogos 2020, 10:08 am
LONDON – Tottenham Hotspur dikatakan tidak bersedia untuk melepaskan pemain tengah, Tanguy Ndombele pada jendela perpindahan kali ini meskipun menarik minat Inter Milan.
Berdasarkan laporan di Itali, pasukan Serie A itu sudah menghubungi Spurs bagi melakukan rundingan berhubung perpindahan pemain berusia 23 tahun berkenaan.
Inter juga dikatakan sedia untuk menawarkan salah seorang pemain mereka sama ada Marcelo Brozovic, Ivan Perisic atau Milan Skriniar bagi mendapatkan Ndombele.
Bagaimanapun, skuad kendalian Antonio Conte itu mungkin tidak mampu untuk memujuk Spurs memandangkan pasukan berkenaan sedia memberikan lebih masa kepada Ndombele untuk menyesuaikan diri.
Rakan sepasukan Ndombele di Spurs dan Perancis, Moussa Sissoko percaya, Ndombele yang dibawa masuk dengan kontrak enam tahun memiliki masa depan yang cukup cerah bersama pasukan itu.
“Saya ibarat abang kepadanya, jadi saya tidak akan biarkan dia berdepan kesukaran. Saya adalah contoh terbaik kepadanya kerana turut berdepan prestasi tidak menentu pada mulanya.

“Saya sentiasa bercakap dengannya dan menasihati agar sabar dan bekerja keras setiap hari. Saya yakin masanya akan tiba satu hari nanti,” kata Sissoko. – AGENSI


Peluang Leeds kembali terbuka
Oleh KOSMO!

2 Ogos 2020, 10:03 am
LEEDS – Peluang Leeds United untuk mendapatkan khidmat Edinson Cavani kembali terbuka selepas kelab Portugal, Benfica menarik diri daripada melakukan rundingan.
Sebelum ini, Benfica dilaporkan hampir pasti membawa masuk bekas penyerang Paris Saint-Germain (PSG) itu dengan perjanjian selama dua tahun.
Bagaimanapun, urusan perpindahan itu menemui jalan buntu, lebih-lebih lagi Benfica mengeluarkan kenyataan mereka tidak pernah menyuarakan hasrat mendapatkan Cavani.
“Benfica menafikan beberapa laporan yang mendakwa kami berminat untuk mendapatkan pemain berkenaan. Laporan-laporan itu langsung tidak berasas.
“Antara berita yang mengejutkan kami adalah laporan mengenai presiden kelab, Luis Felipe Vieira terlibat dengan urusan perpindahan itu. Berita ini sebenarnya tidak benar,” kata kelab itu menerusi kenyataan rasmi.
Justeru, ia membuka ruang buat Leeds untuk mendapatkan pemain antarabangsa Uruguay itu secara percuma selepas pemilik kelab, Andrea Radrizzani mahu membawa nama besar ke Elland Road.

“Cavani mampu beri kelebihan kepada pasukan dari segi fizikal, namun saya tidak pernah cakap mengenainya dengan jurulatih. Kita tunggu dan lihat memandangkan dia boleh dibawa masuk secara percuma,” ujar Radrizzani. – AGENSI


Sinergi Luqman, Wan Ahmad Kuzri perkuatkan skuad B-19 Malaysia
Oleh MUHAMAD ARDIE PUTRA SUHAIMI

2 Ogos 2020, 10:04 am
GANDINGAN dua pemain skuad bawah 19 (B-19) negara, Wan Ahmad Kuzri Wan Ahmad Kamal dan Luqman Hakim Shamsudin pada kem latihan pusat fasa 2 pasukan B-19 yang akan bermula esok di Padang Wisma FAM, Kelana Jaya sememangnya dinanti-nantikan.
Pengurus skuad B-19 negara, Datuk Kamarul Ariffin Mohd. Shahar berkata, kelibat Wan Kuzri yang berpangkalan di Amerika Syarikat (AS) dan Luqman sebagai pemain bola sepak remaja No. 1 negara bakal memberi bisa tersendiri pada sesi latihan nanti.
“Saya pasti ramai peminat bola sepak negara cukup teruja apabila kedua-dua pemain ini berada dalam senarai 30 pemain skuad B-19 yang akan memulakan sesi latihan fasa 2 pada Isnin nanti (esok).
“Seperti yang kita tahu, Wan Kuzri tidak jadi pulang ke AS kerana dia cukup gembira untuk kekal dan menjalani sesi latihan bersama skuad B-19 negara.
“Luqman pula mahu disenaraikan kali ini sebelum terbang menyertai kelabnya di Belgium, K.V. Kortijk dan kita akan dapat lihat potensi sebenar kedua-dua pemain ini apabila mereka digandingkan,” katanya ketika dihubungi Kosmo! Ahad semalam.
Sebagai rekod, Luqman yang sebelum ini mewakili skuad Selangor II sangat selesa dengan posisi penyerang atau tengah menyerang (No. 10), manakala Wan Kuzri lebih gemar berada di posisi tengah bertahan (No. 6).

Mengulas lanjut, Kamarul percaya bakat yang dimiliki oleh Wan Kuzri sangat istimewa dan beliau dipilih untuk berada dalam pasukan sepenuhnya berdasarkan merit.
“Kita memang sedia maklum keistimewaan bakat yang dimiliki oleh Luqman, namun Wan Kuzri juga memiliki bakat tersendiri dan ia terbukti pada sesi latihan sebelum ini.
“Dia berjaya memikat barisan kejurulatihan dan kami tidak memilih Wan Kuzri sebab dia pemain berpangkalan di luar negara atau statusnya sebagai adik kepada Timbalan Menteri Belia Dan Sukan (Wan Ahmad Fayshal Wan Ahmad Kamal),” katanya.
Skuad kendalian Brad Maloney akan memulakan latihan bermula esok hingga 30 Ogos sebagai persediaan bagi menghadapi Kejuaraan AFC B-19 yang akan berlangsung di Uzbekistan pada Oktober depan. – K! ONLINE


PSG lengkapkan gelaran quadruple
Oleh KOSMO!

2 Ogos 2020, 10:00 am
PARIS – Paris Saint-Germain (PSG) menyapu bersih empat pertandingan domestik di Perancis musim ini selepas berjaya merangkul kejuaraan Piala Liga Perancis.
Kejayaan terbaharu itu hadir selepas PSG mencatat kemenangan 6-5 ke atas Olympique Lyon menerusi penentuan sepakan penalti selepas kedua-dua pasukan terikat tanpa jaringan pada aksi final di Stade de France awal pagi semalam.
Ia menyaksikan PSG berjaya melengkapkan gelaran quadruple selepas memenangi tiga lagi kejohanan domestik musim ini iaitu Piala Super Perancis, Ligue 1 dan Piala Perancis.
Ketua jurulatih PSG, Thomas Tuchel amat berbangga dengan keseluruhan prestasi dipamerkan anak-anak buahnya yang masih bersaing dalam saingan Liga Juara-Juara musim ini.
“Pemain berjaya mengekalkan tumpuan dan keyakinan mereka sepanjang perlawanan ini walaupun kami terpaksa mengharapkan sepakan penalti untuk menang.
“Suasana dalam bilik persalinan sangat harmoni selepas kami berjaya memenangi empat gelaran musim ini. Saya sangat gembira dengan situasi semasa kerana bukan mudah untuk memenangi kesemuanya musim ini,” katanya.

Pablo Sarabia muncul wira buat PSG selepas berjaya menyempurnakan sepakan penalti terakhir, sekali gus mengecewakan penjaga gol Lyon, Anthony Lopes yang beraksi cemerlang sepanjang aksi final awal pagi semalam.
PSG kini cuma tinggal satu pertandingan lagi untuk melengkapkan musim gemilang mereka dengan menentang Atalanta pada aksi suku akhir Liga Juara-Juara di Lisbon pada 13 Ogos ini.– AGENSI


Orang utan kudung hidup berdikari
Oleh KOSMO!

2 Ogos 2020, 10:00 am
JAKARTA – Seekor orang utan jantan yang kudung kedua-dua tangan kembali semula ke habitat terkawal di sini selepas menjalani program pemulihan untuk meningkatkan tahap kemandirian atau ikhtiar hidup di hutan, lapor akhbar Daily Mail.
Mamalia dinamakan Kopral itu hilang dua tangannya akibat terkena renjatan ketika memanjat tiang elektrik untuk melarikan diri daripada ditangkap sekumpulan individu.
Kopral kemudian dibawa ke Yayasan Kemandirian Orang Utan Borneo di Samboja Lestari, Bandar Balikpapan, wilayah Kalimantan Timur dengan menaiki sebuah teksi, tetapi kedua-dua tangannya gagal diselamatkan.
Ini disebabkan, semasa Kopral tiba di pusat pemuliharaan berkenaan, daging pada kedua-dua tangannya sudah mereput dan terpaksa dipotong.
Haiwan itu diserapkan ke dalam Program Pendedahan Semula orang utan di pusat sama.Kopral diajar cara membuat sarang, memanjat pokok, memilih sumber makanan asli dalam hutan serta mengecam haiwan pemangsa.
“Sejak masih bayi, Kopral dikurung sebagai haiwan peliharaan sebelum berjaya melarikan diri dengan memanjat tiang elektrik sebelum terkena renjatan.
“Malangnya, kedua-dua tangan orang utan ini teruk terbakar dan terpaksa dipotong sebaik tiba di sini,” kata seorang jurucakap pusat pemuliharaan tersebut.

Kopral kini tinggal di sebuah pulau di Samboja Lestari yang merupakan kawasan persekitaran hutan semula jadi untuk pemuliharaan orang utan.
Jurucakap itu berkata, Kopral sudah menguasai kemahiran memanjat pokok dan mencari makanan dengan hanya menggunakan dua kakinya.
“Disebabkan kecacatan kekalnya, Kopral tidak akan dilepaskan ke hutan biasa.
“Ini sebagai langkah membantu menjaga keselamatannya. Juruteknik dan pasukan perubatan kami yakin Kopral boleh hidup di pulau tersebut tanpa menghadapi sebarang masalah,” jelasnya. – Agensi


Covid-19 jejaskan sektor perniagaan
Oleh MOHD SHAZWAN YUSOP

2 Ogos 2020, 10:00 am
PENULARAN pandemik Covid-19 sejak akhir tahun lalu telah memberi impak besar terhadap ekonomi di seluruh dunia.
Hampir semua negara pada ketika ini mengalami kemelesetan ekonomi disebabkan pelaksanaan perintah berkurung (lockdown) yang dibuat sebelum ini menyebabkan banyak sektor ekonomi tergendala atau terhenti.
Di Malaysia, kerajaan memperkenalkan Perintah Kawalan Pergerakan (PKP) hampir tiga bulan bermula 13 Mac hingga 3 Mei lalu untuk memutuskan rantaian Covid-19. Ini turut menyebabkan pelbagai sektor ekonomi menghadapi kesukaran dan orang ramai terbatas untuk melakukan aktiviti harian, selain aktiviti merentas negeri dan negara dilarang sama sekali.
Bagaimanapun, ia dilonggarkan mengikut keperluan semasa berdasarkan jumlah kes terkini iaitu Perintah Kawalan Pergerakan Bersyarat bermula 4 Mei hingga 9 Jun lalu.
Bagaimanapun, ia dilonggarkan mengikut keperluan semasa berdasarkan jumlah kes terkini iaitu Perintah Kawalan Pergerakan Bersyarat bermula 4 Mei hingga 9 Jun lalu dan Perintah Kawalan Pergerakan Pemulihan (PKPP) dari 10 Mei hingga 31 Ogos ini.
Sepanjang PKP, banyak sektor ekonomi yang sebelum ini menjana keuntungan besar mengalami kerugian antaranya perhotelan, pendidikan, penerbangan dan pelancongan.

Malah, terdapat syarikat-syarikat yang memilih untuk ‘gulung tikar’ disebabkan sudah tidak mampu menampung kos operasi.
Menurut Jabatan Perangkaan Malaysia pada 14 Mei lalu, kadar pengangguran dalam negara dijangka meningkat kepada 5.5 peratus atau lebih 860,000 orang akhir tahun ini.
Malaysia tidak pernah menyaksikan kadar pengangguran lima peratus sejak tahun 1990 dan rata-rata adalah sebanyak 3.2 peratus antara 2010 dan 2019.
Bagi mengulas lanjut mengenai kesan Covid-19 kepada pekerja, majikan dan ekonomi secara keseluruhan, wartawan Kosmo! Ahad, Mohd. Shazwan Yusop berkesempatan mewawancara Pengarah Eksekutif Persekutuan Majikan-Majikan Malaysia (MEF), Datuk Shamsuddin Bardan di pejabatnya di Damansara, Petaling Jaya, Selangor.
KOSMO! AHAD: Dalam keadaan negara masih ‘berperang’ dengan pandemik Covid-19 ketika ini, adakah langkah majikan membuang pekerja bagi mengurangkan kos perniagaan dianggap wajar?
SHAMSUDDIN: Pembuangan pekerja bukanlah satu keputusan mudah untuk dibuat oleh majikan. Justeru, MEF sentiasa menasihati majikan supaya langkah tersebut dibuat sebagai pilihan terakhir.
MEF bimbang jika ekonomi kembali pulih selepas ini, majikan terpaksa mengeluarkan kos untuk mengambil dan melatih pekerja baharu.
Bagi mengelakkan pekerja diberhentikan, kita menyarankan supaya majikan mengambil langkah-langkah lain seperti menggalakkan mereka bekerja dari rumah atau melakukan pemotongan gaji.
Mengapakah hal itu masih berlaku meskipun kerajaan telah menyediakan Program Bantuan Subsidi Upah di bawah pakej Prihatin dan Pelan Jana Semula Ekonomi Negara (Penjana) bagi setiap pekerja untuk tempoh tiga bulan?
Ramai tidak faham, majikan masih perlu membuang pekerja disebabkan pakej ransangan yang disediakan oleh kerajaan mempunyai keterbatasan tertentu. Misalnya, hanya 200 pekerja layak memohon untuk mendapatkan subsidi upah itu.
Jadi, mereka yang tergolong dalam kumpulan 200 orang itu pasti terselamat daripada diberhentikan, manakala selebihnya mungkin terpaksa dibuang. Sepatutnya, skim-skim yang ingin diperkenalkan oleh kerajaan perlu lebih menyeluruh dan tempohnya lebih panjang.

SHAMSUDDIN menyarankan agar majikan dan pekerja duduk berbincang mencari jalan penyelesaian terbaik demi kebaikan bersama.

MEF amat bimbang sekiranya tempoh program subsidi upah tamat pada September ini, majikan-majikan yang masih tidak mampu menampung gaji pasti akan membuang pekerja mereka.
Selain daripada pemotongan gaji dan bekerja dari rumah, apakah langkah lain yang boleh diambil oleh majikan bagi memastikan pekerja tidak diberhentikan?
MEF sentiasa menggalakkan majikan dan pekerja duduk bersama dan berbincang untuk mencari jalan penyelesaian terbaik yang boleh diambil bagi mengurangkan kos operasi, sekali gus mengelakkan langkah penamatan pekerjaan.
Antara langkah lain yang boleh diambil secara bersama termasuklah cuti tanpa gaji, mengurangkan jumlah hari bekerja atau langkah-langkah lain yang difikirkan wajar.
Malangnya, kita menerima banyak laporan bahawa amat sukar untuk majikan mendapat kata putus kerana ramai pekerja tidak bersetuju dengan langkah yang ingin diambil, terutamanya dalam kalangan pekerja bawahan. Mereka berpendapat, wajar menerima gaji dan elaun penuh meskipun tidak bekerja penuh ketika PKP atau PKPP.
MEF juga mencadangkan kepada kerajaan untuk membuat satu peruntukan supaya caruman majikan untuk Kumpulan Wang Simpanan Pekerja dapat dikurangkan.
Langkah ini sangat penting bagi memastikan aliran tunai syarikat kembali stabil, sekali gus dapat menjamin gaji pekerja setiap bulan.
Apakah industri-industri yang dilihat mengalami impak besar selepas pandemik Covid-19? Berapa banyak perniagaan yang telah gulung tikar?
Industri paling teruk terjejas akibat Covid-19 adalah perhotelan, tekstil, penerbangan serta pelancongan. Kita lihat banyak hotel terkemuka yang terpaksa membuang pekerja atau menutup terus operasi.
Saya difahamkan, beberapa syarikat tekstil di Kelantan dan Pulau Pinang yang menggaji hampir 2,000 pekerja tempatan juga menutup operasi. Selain itu, hampir 50 peratus daripada 650,000 syarikat industri kecil dan sederhana turut mengalami kesan langsung akibat Covid-19 .
Kebanyakan syarikat ini mempunyai masalah aliran tunai dan ketahanan kewangan dan mampu bertahan dua bulan sahaja.
Adakah majikan yang bergantung kepada pekerja asing akan mengalami impak selepas kerajaan membekukan pengambilan pekerja asing dalam semua sektor hingga akhir tahun ini?
Kita melihat tindakan kerajaan menangguhkan pengambilan baharu pekerja asing hingga akhir tahun ini adalah wajar. Hal ini kerana, kita tidak perlu menambah lagi jumlah pekerja asing di negara ini yang dianggarkan mencecah 2.2 juta orang.
Daripada jumlah itu, ramai pekerja asing turut terjejas akibat pendemik Covid-19 dan ada antara mereka juga kehilangan pekerjaan. Meskipun begitu, majikan masih perlu menanggung kos penginapan dan makanan mereka disebabkan sekatan perjalanan ke luar negara.
Justeru, MEF mencadangkan kepada kerajaan supaya membenarkan pekerja asing yang dibuang kerja kembali bekerja dalam sektor lain yang memerlukan khidmat mereka. Ia sedikit sebanyak dapat mengurangkan kos kepada majikan lama mereka sebelum ini.

BAGI Shamsuddin, pembuangan pekerja bukan satu keputusan mudah untuk dibuat oleh majikan.

Adakah majikan bersedia untuk menggaji tenaga kerja tempatan untuk mengambil alih kerja-kerja yang ditinggalkan oleh pekerja asing?
Saya yakin para majikan di negara ini sentiasa terbuka untuk mengambil tenaga kerja tempatan kerana lebih mudah untuk dilatih dan tidak perlu dihantar pulang selepas tempoh tertentu.
Saya juga berasakan upah bukanlah faktor utama majikan enggan mengambil pekerja tempatan kerana gaji yang dibayar kepada pekerja asing juga agak tinggi.
Meskipun sektor tersebut menawarkan peluang besar, namun masyarakat memandang sebelah mata sektor-sektor yang dimonopoli oleh pekerja asing ini kerana dianggap tidak popular.
Apakah langkah yang perlu diambil untuk menarik minat pekerja tempatan bekerja dalam sektor yang dimonopoli oleh pekerja asing seperti kotor, bahaya dan sukar (3D)?
Saya rasa sudah tiba masanya kerajaan menjenamakan semula sektor-sektor pekerjaan 3D ini. Misalnya, kerajaan boleh memberi insentif kepada para pemaju untuk menggunakan Sistem Binaan Berindustri Dan Rumah Pasang Siap (IBS) dan bukan pembinaan di tapak.
Dengan penggunaan IBS, pastinya dapat memudahkan kerja-kerja pembinaan menerusi penggunaan teknologi dan tidak perlu berada di tapak pembinaan yang kotor, sekali gus menarik minat pekerja tempatan.
Dalam sektor keselamatan pula, terdapat kira-kira 400,000 pekerja asing bekerja sebagai pengawal keselamatan ketika ini. Jumlah itu dapat dikurangkan sekiranya kerajaan menjenamakan kerja pengawal keselamatan kepada polis bantuan sepenuhnya.
Jawatan polis bantuan pastinya lebih dipandang tinggi oleh masyarakat kerana memerlukan kriteria-kriteria tertentu seperti sijil, sihat tubuh badan dan kemahiran menggunakan senjata api.
Apakah bantuan lain yang wajar difikirkan oleh kerajaan dalam membantu majikan-majikan terutamanya menerusi Bajet 2021?
Saya berharap Bajet 2021 nanti lebih tertumpu kepada usaha menolong masyarakat termasuk majikan yang terjejas akibat pandemik Covid-19. Saya berasakan ada keperluan untuk kerajaan mengurangkan cukai kepada rakyat dan majikan agar kuasa beli kembali meningkat, sekali gus dapat merancakkan ekonomi.
Peningkatan kuasa beli dapat membantu syarikat tempatan meningkatkan jualan dan membuat keuntungan untuk terus beroperasi.
Dalam norma baharu ini, saya juga berharap kerajaan dapat memberi insentif kepada majikan yang menggalakkan pekerja bekerja dari rumah. Ia dapat memberi motivasi kepada majikan untuk menyediakan sedikit dana bagi menyediakan tempat kerja lebih selesa di rumah.


Wanita, karakter buruan Hun Haqeem
Oleh NUR EMIRA SAIZALI

2 Ogos 2020, 10:00 am
GUMPALAN awan berlatarkan langit biru yang jelas kelihatan dari aras 37 di Hotel Perdana Attana, di perut ibu kota sangat menyumbang kelancaran edisi Pose bersana Hun Haqeem tempoh hari. Pertama kali bertentang mata dengan Hun atau pemilik nama sebenar Haqeem Hermy ‘dari’ Kampung People itu adalah, dia mudah ‘memberi’ untuk setiap permintaan, sama jawapan-jawapan daripada persoalan yang diutarakan, mahupun emosi dalam gerak tubuhnya. Pengalamannya bertugas sebagai Pegawai Perhubungan Awam di sebuah syarikat media sebelum bergelar artis barangkali menjadi faktor pemudah.…
Hun Haqeem yang terkenal sebagai Jekfer Kampung People memilih untuk mengejar kualiti berbanding populariti, hanya improvivasi bakat dan kerja keras beri jaminan ke arah itu. Dia juga bercerita tentang wanita dan impian memiliki sebuah keluarga dalam tempoh lima tahun akan datang.

Daftar di sini untuk baca berita penuh


Kenapa dada Eina Azman nampak pelik
Oleh KOSMO!

2 Ogos 2020, 10:00 am
Teman Diva ada menunjukkan sekeping gambar pelakon Datin Eina Azman yang dimuat naiknya dalam Instagram baru-baru ini.
Dipendekkan cerita, gambar tersebut menampakkan rekaan baju pada bahagian dada Eina yang saiznya agak besar berbanding sebelum ini.
Wah! Lain macam betul ya gambar tersebut, macam sengaja nak mengundang komen daripada netizen.
Netizen pula seperti biasa memang laju masing-masing memulakan tugas.
Majoriti yang meninggalkan komen pada gambar tersebut mempersoalkan saiz dada Eina yang dikatakan tidak kelihatan normal.
Ada juga yang cakap nampak pelik seperti disunting. Tidak lama kemudian, Diva ternampak yang Eina membalas semula komen netizen dengan mengatakan perbezaan tersebut disebabkan sudut kamera dan rekaan baju yang dipakainya.
Tapi secara jujurnya, Diva pun terkejut, namun selepas baca penjelasan Eina, Diva pilih untuk bersangka baik.
Tetapi nak cakapnya, memang sekarang ramai artis yang ‘mengubah’ aset masing-masing untuk kelihatan lebih menarik.
DIVA: Ramai pula artis mula berbasikal sebagai hobi. Diva pun rasa teringin!


Shereen positif perbaiki teknik larian
Oleh MUHAMMAD ZUHAILY BADLISHAH

2 Ogos 2020, 10:01 am
ATLET olahraga wanita negara, Shereen Samson Vallabouy akan lebih memberikan tumpuan untuk kejohanan dalam dewan memandangkan semua pertandingan melibatkan trek balapan dan padang di Amerika Syarikat (AS) dibatalkan tahun ini.
AS adalah negara paling teruk terkesan wabak Covid-19 apabila merekodkan 156,000 kematian daripada 4.64 juta jumlah jangkitan setakat pukul 3 petang semalam.
Atlet berusia 23 tahun itu tidak dapat pulang ke tanah air memandangkan kelas pengajiannya di Universiti Winona, Minnesota akan kembali diteruskan bulan ini.
“Kalendar olahraga luar dewan (outdoor) untuk tahun ini semuanya dibatalkan. Saya cuma boleh menyertai pertandingan-pertandingan dalam dewan selepas ini.
“Memang ada rasa terjejas tetapi saya mengambil situasi ini secara positif dan berusaha memperbaiki teknik larian untuk masa depan. Saya harap dapat buat yang lebih baik untuk outdoor tahun depan,” katanya kepada Kosmo! Ahad semalam.
Keputusan pelari 400 meter (m) negara itu menyambung pengajiannya di Universiti Winona sejak awal tahun lepas telah menampakkan peningkatan positif apabila dia berjaya memperbaharui rekod peribadi dalam acara 100m dan 200m.

Pemenang dua pingat gangsa Sukan SEA itu mencatat 11.89 saat (s) untuk 100m dan 24.63s bagi acara 200m sewaktu menyertai Kejohanan Olahraga Jemputan Ashton May di La Crosse, Winona pada April tahun lalu.
Sebagai info, Shereen adalah anak kepada pasangan bekas atlet olahraga, Samson Vallabouy yang pernah memenangi tiga pingat emas Sukan SEA dan Josephine Mary Singarayar pula masih memegang rekod 800m wanita kebangsaan sejak 1986. – K! ONLINE


Gadis jadi kaki botol setelah menuntut di sempadan
Oleh MUHAMMAD FARID AHMAD TARMIJI

2 Ogos 2020, 10:00 am
MENGENANG kisah silamnya beberapa tahun lalu membuatkan Diyana (bukan nama sebenar) dihantui dengan rasa bersalah terhadap Maha Pencipta.
Hal ini kerana semasa itulah maruah dirinya punah apabila mula mengenali ‘air kencing syaitan’.
Tegasnya, dia terjebak dengan meminum minuman keras setelah terpengaruh dengan rakannya sendiri.
Semuanya bermula selepas dia melanjutkan pelajaran di sebuah institut pengajian tinggi yang terletak di utara Semenanjung Malaysia.
“Saya berasal dari sebuah kampung di Pantai Timur dan keluarga saya juga amat mementingkan aspek agama.
“Ayah dan ibu selalu berpesan agar saya sentiasa menjaga tingkah laku dan hindari hal yang boleh mendatangkan aib kepada keluarga,” katanya kepada Panorama.
Tambah Diyana, dia bukanlah gadis yang nakal sewaktu di kampung tetapi semua itu berubah setelah melanjutkan pelajaran.

Dia gembira kerana berpeluang merasai pangajian di kampus dan keluar melihat tempat orang, di samping menambah kenalan baharu.
“Ada rakan sekolah memberitahu saya bahawa tempat yang saya melanjutkan pelajaran itu tidak punya apa-apa hiburan, malahan apabila malam menjelma kawasan itu akan sunyi sepi.
“Bagi saya, hal itu bukanlah satu masalah kerana tujuan utama saya adalah untuk melanjutkan pelajaran dan bukannya pergi berhibur,” katanya yang merupakan anak kedua daripada empat beradik itu.
Namun segalanya berubah setelah dia ditakdirkan tinggal sebilik dengan rakan baharu bernama Nadia.
Nadia adalah gadis remaja yang berasal dari Kuala Lumpur dan dia gemar bersosial. Ujarnya, Nadia membawa dirinya terjerumus dengan tabiat meminum minuman keras.
“Pada hujung minggu sahaja Nadia sering hilang dan tidak pulang ke bilik. Akhirnya saya bertanya kepadanya ke mana dia selalu menghilang?
“Akhirnya Nadia menjelaskan dia sering ke pekan Danok di Thailand untuk berhibur di kelab malam. Dia kemudiannya mempelawa saya turut serta ke tempat sama untuk berhibur. Dia juga meletakkan syarat supaya saya menanggalkan tudung jika mahu mengikutinya,” katanya.
Jelasnya, pintu sempadan Thailand dengan tempat dia belajar tidaklah terlalu jauh, lantaran rakannya itu sering pergi ke negara jiran tersebut untuk berhibur.
Terpengaruh dengan rakan sebiliknya itu, Diyana kemudian mengambil keputusan untuk turut serta.
“Pada mulanya saya mengambil keputusan untuk mengikutinya sekadar untuk melihat dan merasai bagaimana perasaan berada di kelab malam. Maklumlah, saya tidak pernah langsung menjejakkan kaki ke tempat sebegitu sebelum ini.
“Saya rasa seronok saat pertama kali menjejakkan kaki di tempat itu. Ketika itulah pertama kali saya melihat rakan saya meneguk minuman keras sehingga mabuk,” katanya.
Meskipun pada kunjungan awal dia tidak menyentuh minuman keras, namun setelah beberapa kali mengikuti Nadia untuk pergi berhibur di kelab malam, Diyana mula berani untuk mencuba minum minuman tersebut.
Dia terpengaruh dengan kelakukan orang ramai di dalam kelab itu seolah-olah tidak lengkap sekiranya tidak minum minuman keras jika berada di dalam kelab malam.
Selepas itu boleh dikatakan setiap minggu dia dan rakannya itu akan pergi ke Danok untuk berhibur.
“Saya ketagih dengan minuman tersebut dan rasa tidak puas jika tidak dapat menikmatinya.
“Oleh itu setiap hujung minggu kami akan pergi ke Thailand untuk berhibur dan minum minuman keras,” katanya.
Diyana menambah, walaupun bergelar seorang mahasiswa yang bergantung hidup dengan wang pemberian keluarga dan pinjaman pendidikan, itu tidak menjadi masalah untuk mereka pergi berhibur di situ.
Hal ini kerana, ada pula beberapa lelaki yang bertindak sebagai ‘payung’ mereka untuk berhibur di sana.
Lelaki-lelaki itu mereka kenali sewaktu di kelab malam tersebut.
Diyana juga menjelaskan, kerana minuman keras juga maruah dirinya juga telah tergadai kerana perbuatan lelaki-lelaki berhidung belang.
“Selalunya kami akan bermalam di Thailand selepas berhibur. Dalam keadaan mabuk saya sendiri tidak sedar apa yang berlaku. Apabila sedar keesokan harinya, saya dapati telah tidur bersama seorang lelaki.
“Bagi saya pada ketika itu minuman keras dan seks bukanlah satu kesalahan, tetapi memberikan keseronokan,” katanya.
Diyana merasakan dia mungkin akan meninggalkan tabiat tersebut sebaik sahaja menamatkan pelajaran di negeri tersebut kerana sudah tidak berpeluang untuk pergi ke Thailand lagi.
Namun, dek sudah biasa berhibur di kelab malam Diyana masih berasa sukar untuk membuang tabiat tersebut.
Biarpun perasaan bersalah melakukan dosa menghantui dirinya, namun dia sering tewas dengan godaan minuman keras.
“Saya cuba untuk berubah menjadi lebih baik dan meninggalkan semua tabiat ini. Tapi, hati ini sentiasa berbolak-balik dan saya rasa masih belum puas berhibur.
“Saya berharap satu hari nanti saya boleh meninggalkan tabiat ini sepenuhnya,” ujarnya.


267 hidupan liar mati di jalan raya
2 Ogos 2020, 10:00 am
KUALA LUMPUR – Kemalangan maut membabitkan hidupan liar di atas jalan raya menjadi antara punca yang menjejaskan bilangan populasi haiwan tersebut di Malaysia.
Perkara itu terbukti apabila 267 kes membabitkan sembilan hidupan liar dilindungi dilaporkan mati akibat kemalangan jalan raya dalam tempoh tujuh tahun sejak 2013.
Ketua Pengarah Jabatan Perlindungan Hidupan Liar dan Taman Negara (Perhilitan), Datuk Abdul Kadir Abu Hashim berkata, nyawa hidupan liar di negara ini makin terancam ekoran kes kemalangan yang tinggi.
Katanya, spesies hidupan liar paling kerap dilaporkan mati akibat dilanggar kenderaan ialah kucing hutan atau kucing batu iaitu sebanyak 140 kes.
Ini diikuti tapir dengan (83 kes, memerang (20), beruang (7), gajah (7), harimau kumbang (5), kambing gurun (2), Rusa (2) dan harimau belang (1).
Jelas beliau, kemalangan kerap berlaku di laluan Lebuh Raya Pantai Timur 2, Jalan Mak Lagam, Terengganu, Jalan Bukit Aping, Johor dan Gemencheh, Negeri Sembilan.

“Bagi tahun 2019, sebanyak 42 kes kemalangan dilaporkan membabitkan gajah, tapir, memerang dan kucing.
“Kebiasaannya, kemalangan membabitkan haiwan liar sering berlaku pada waktu lewat malam dan senja,” katanya ketika ditemui Kosmo! Ahad.
Menurutnya, hasil kajian Perhilitan mendapati kemalangan berlaku apabila haiwan tersebut cuba melintas jalan untuk bergerak dari satu tempat ke tempat lain bagi mencari pasangan, makanan dan faktor fragmentasi habitat hidupan liar.
“Sikap pemandu tidak peka dengan papan tanda amaran hidupan liar di jalan raya dan sengaja memecut kenderaan ketika melalui kawasan hotspot antara punca kemalangan terus berlaku.
“Kemalangan secara drastik ini menyebabkan penyusutan populasi hidupan liar,” ujarnya.
Abdul Kadir berkata, pelbagai inisiatif dilaksana bagi mengurangkan kes seperti mengenal pasti hotspot baru, pemasangan lampu isyarat berkelip serta papan tanda amaran.
“Malah kami memplot kawasan-kawasan hotspot ini di dalam aplikasi Waze sebagai peringatan kepada pemandu supaya memperlahankan kenderaan di kawasan terbabit,” katanya.


Atletico yakin sekat Chelsea
Oleh KOSMO!

2 Ogos 2020, 10:01 am
MADRID – Atletico Madrid percaya bahawa Chelsea tidak akan mampu untuk membayar nilai bagi mendapatkan khidmat penjaga gol mereka, Jan Oblak kerana sedang cuba menyelesaikan urusan perpindahan pemain Bayer Leverkusen, Kai Havertz.
Oblak yang mempunyai kontrak sehingga 2023 bersama Atletico memiliki klausa pelepasan bernilai £120 juta (RM665.78 juta) selain presiden kelab, Enrique Cerezo mengesahkan bahawa tidak akan membuka sebarang rundingan untuk pasukan lain mendapatkan pemain itu.
Sumber di Atletico mendedahkan, mereka yakin bahawa The Blues tidak mampu untuk membayar nilai Oblak yang begitu tinggi, selain mereka dilihat bersungguh-sungguh untuk mendapatkan Havertz serta sudahpun menandatangani Hakim Ziyech dan Timo Werner.
Pemain Leverkusen itu memiliki nilai melebihi €100 juta (RM499.47 juta) dan Chelsea dilihat hanya mampu memilih salah seorang sama ada Oblak atau Havertz untuk menyertai mereka.
Bagaimanapun, laporan di England menyebut bahawa Chelsea bersedia untuk mendapatkan Oblak yang dianggap sebagai salah seorang penjaga gol elit dunia.
Pengendali Chelsea, Frank Lampard dikatakan sudah tidak berminat untuk mengekalkan penjaga gol mereka, Kepa Arrizabalaga yang akan dijadikan umpan kepada Atletico untuk mendapatkan Oblak.

Namun, terdapat juga khabar Valencia muncul memberikan tawaran kepada Chelsea untuk mendapatkan Arrizabalaga. – AGENSI


Graduan 2020 bimbang tiada kerja
Oleh LUQMAN RIDHWAN MOHAMED NOR dan

2 Ogos 2020, 10:00 am
KUALA LUMPUR – Kira-kira 330,000 penuntut institusi pengajian tinggi (IPT) yang sepatutnya bergraduasi pada tahun ini resah memikirkan nasib diri apabila peluang pekerjaan untuk mereka agak malap akibat pandemik Covid-19. Keadaan itu ekoran, banyak majikan ketika ini telah membuang pekerja bagi mengurangkan kos operasi, malah terdapat syarikat yang gulung tikar kerana mengalami kerugian besar selepas Perintah Kawalan Pergerakan (PKP) bagi membendung penularan Covid-19 dilaksanakan sejak 18 Mac lalu. Seorang graduan Universiti Malaya, Fatin Farhanah Naguib, 26, berkata, dia bukan sahaja…
“Sejak tamat pengajian awal tahun ini, saya sudah memohon lebih 100 pekerjaan, namun hanya menerima 20 panggilan temu duga. Kesemua temu duga ini pun gagal. Kesukaran mendapat pekerjaan memberi tekanan kepada saya, hutang pinjaman pelajaran pun mencecah RM30,000,” kata seorang graduan Ijazah Sarjana Muda Media dan Komunikasi.
Daftar di sini untuk baca berita penuh


Roelant Oltmans letak jawatan
Oleh MUHAMMAD ZUHAILY BADLISHAH

3 Ogos 2020, 10:10 pm
KUALA LUMPUR – Status ketua jurulatih skuad hoki lelaki negara, Roelant Oltmans menimbulkan tanda tanya selepas beliau dilaporkan telah menandatangani kontrak dengan kelab elit Belanda, SV Kampong yang beraksi dalam saingan Hoofdklasse.
Ia selepas skuad juara lapan kali liga hoki Belanda itu memuat naik kenyataan dalam laman web mereka sebentar tadi mengatakan Oltmans, 66, akan menggantikan tempat ketua jurulatih SV Kampong, Alexandar Cox selepas ini.
Lembaga Pengarah SV Kampong, Paul van den Putten dalam kenyataan itu mengakui, gembira dengan pelantikan Oltmans yang berpengalaman luas di peringkat antarabangsa dan mengucapkan selamat maju jaya kepada pengendali tersebut.
“Kami mempunyai individu sesuai pada waktu yang tepat. Kami memang mencari seorang yang berpengalaman untuk menggantikan tempat Alexander,” katanya yang dipetik daripada kenyataan dalam laman web SV Kampong.
Bukan itu sahaja, Oltmans yang juga pernah mengendalikan skuad antarabangsa Belanda, Pakistan dan India mengakui gembira kerana diberikan peluang untuk menjadi sebahagian daripada salah satu persatuan terbesar di Belanda.
“Saya tidak sabar untuk bekerjasama dengan semua pihak di SV Kampong,” jelas Oltmans menerusi kenyataan dalam laman web tersebut.

Difahamkan, Oltmans telah menghantar surat peletakan jawatan kepada Konfederasi Hoki Malaysia (MHC) baru-baru ini atas faktor tidak mahu berjauhan daripada keluarganya di Belanda dalam situasi penularan wabak pandemik Covid-19 ketika ini.
Kemungkinan besar MHC akan mengesahkan perkara tersebut dalam sidang akhbar khas di Stadium Hoki Nasional, Bukit Jalil, Kuala Lumpur pagi esok.
Sebagai rekod, Oltmans dilantik sebagai ketua jurulatih skuad lelaki negara menggantikan tempat Stephen Van Huizen pada September 2018 dan kontraknya yang bakal berakhir hujung tahun ini dijangka tidak akan dilanjutkan. – K! ONLINE


Lelaki ambil tebusan, ugut letupkan bom
Oleh KOSMO!

3 Ogos 2020, 9:29 pm
KIEV, UKRAINE – Seorang lelaki menawan seorang tebusan dan mengugut  akan meletupkan bahan letupan di sebuah pusat perniagaan di ibu kota Ukraine, Kiev hari ini, kata kementerian dalam negeri.
Lelaki membawa beg sandang itu masuk ke dalam sebuah bank di Pusat Perniagaan Leonardo,  tengah Kiev.
“Dia mendakwa membawa bom,” kata Timbalan Menteri Dalam Negeri, Anton Gerashchenko.
Katanya, lelaki itu menuntut untuk menelefon polis tetapi membenarkan pekerja-pekerja  bank meninggalkan bangunan tersebut.
“Menurut  maklumat awal, seorang wanita yang merupakan ketua cawangan bank tersebut memilih untuk berada di dalam premis itu,” tambahnya kepada agensi berita AFP melalui wawancara telefon.
Pihak berkuasa masih berunding dengan lelaki itu dan mendesaknya menyerah diri.

Pada bulan lalu,  seorang lelaki bersenjata yang  membawa bahan letupan, menjadikan 13 penumpang sebuah bas di bandar Lutsk, barat Ukraine sebagai tebusan.
Polis membebaskan kesemua penumpang dan menangkap penyerang selepas drama tebusan itu berlarutan selama 12 jam dan berakhir setelah Presiden Ukraine, Volodymyr Zelensky bersetuju memenuhi tuntutan penyerang supaya memuat naik cadangannya mengenai filem di media sosial. – AFP


Penduduk gempar dengar lapan das tembakan
Oleh KOSMO!

3 Ogos 2020, 10:40 pm
Oleh IVAN AMIRUL
TAWAU – Bunyi beberapa das tembakan menggemparkan penduduk kampung atas air di Kampung Hidayat, Batu 4 semalam.
Dalam kejadian kira-kira pukul 5 petang itu, kejadian difahamkan membabitkan seorang suspek lelaki berusia 20-an yang ditembak pihak lain dipercayai polis.
Menerusi video langsung laman sosial Facebook yang berdurasi lapan minit 52 saat berkenaan terdengar lapan das tembakan dilepas ke arah seorang lelaki yang berada di bawah sebuah rumah di perkampungan atas air.
Dalam video sama, saksi turut mendakwa terdengar satu das tembakan sebelum bertindak keluar dari rumah untuk melihat kejadian itu.
Seorang lelaki dipercayai anggota polis mengarahkan suspek segera naik ke atas sekiranya enggan ditembak.

Bagaimanapun, empat das tembakan dilepaskan selang beberapa minit kemudian sebelum suspek bertindak melarikan diri.
Menyertai cubaan suspek melarikan diri, polis melepas empat das lagi tembakan namun lelaki itu bergerak dalam keadaan bertiarap sebelum menghilangkan diri.
Terdapat saksi dalam rakaman video itu mendakwa suspek mengalami kecederaan mungkin disebabkan terkena tembakan selepas ternampak kesan cedera pada bahagian belakang badan.
Sementara itu, Ketua Polis Daerah Tawau, Asisten Komisioner Peter Umbuas ketika dihubungi mengesahkan kejadian tersebut.
“Berdasarkan laporan diterima, suspek dipercayai bergiat aktif dengan aktiviti pengedaran dadah.
“Serbuan dilakukan di lokasi kejadian tetapi suspek bertindak melarikan diri dengan terjun ke kawasan lumpur sebelum bersembunyi ke bawah rumah penduduk.
“Tembakan dilepaskan bagi memberi amaran kepada suspek namun lelaki itu nekad melarikan diri.
“Kami masih melakukan siasatan terperinci sehingga kini berkaitan kejadian terbabit,” katanya. – K! ONLINE.


SIC umum perlumbaan EWC, WTCR dibatalkan akibat Covid-19
Oleh MUHAMMAD RIDUAN MOHD HANAFIAH

3 Ogos 2020, 9:08 pm
DUA perlumbaan antarabangsa yang berlangsung di Litar Antarabangsa Sepang (SIC) iaitu Kejuaraan Endurance Dunia (EWC) dan perlumbaan Piala Touring Car Dunia (WTCR) pada Disember ini dibatalkan berikutan kebimbangan wabak Covid-19.
Pada Jumaat lalu, pihak pengurusan SIC menzahirkan kekecewaan selepas perlumbaan Kejuaraan Motosikal Dunia (MotoGP) bagi saingan Grand Prix (GP) Malaysia tahun ini dibatalkan.
Pembatalan itu diumumkan oleh pemilik hak komersial sukan permotoran berkenaan, Dorna Sports selepas mengambil kira situasi pandemik Covid-19 yang masih belum pulih.
AZHAN SHAFRIMAN akur dengan pembatalan perlumbaan di Litar Antarabangsa Sepang kerana enggan mengambil risiko terhadap kesihatan semua pihak.

Ketua Pegawai Eksekutif (CEO) SIC, Azhan Shafriman Hanif berkata, meskipun kecewa dengan keputusan tersebut, namun beliau akur kerana enggan mengambil risiko terhadap kesihatan semua pihak.
“Selepas ketiadaan MotoGP tahun ini, kita terpaksa mengumumkan dua perlumbaan lain iaitu EWC dan WTCR juga dibatalkan. Mengikut situasi ketika ini, semua perlumbaan antarabangsa dibatalkan.Meskipun perit untuk diumumkan tetapi itu langkah terbaik demi menjaga keselamatan semua pihak.
“Untuk tahun depan sama ada kita hendak anjurkan atau tidak WTCR dan EWC ini, kita akan umumkan menerusi perbincangan tidak lama lagi,” katanya.

Sementara itu, peminat MotoGP negara yang sudah membuat tempahan tiket tidak perlu cemas apabila SIC memberi jaminan bahawa penonton boleh menuntut kembali wang mereka.
“Peminat MotoGP yang sudah membeli tiket, mereka boleh berhubung dengan pihak kami untuk mendapatkan semula duit mereka. Kita akan bagi tahu proses penebusan semula dan ada cadangan untuk membawa tiket ini ke tahun depan, namun kita akan umumkan kepada mereka nanti,” ujarnya.
Dalam perkembangan sama, Azhan Shafriman berkata, pihaknya akan melakukan perbincangan semula bersama Dorna Sports mengenai kalendar MotoGP 2021 yang masih belum dapat ditentukan.
“Berdasarkan keadaan semasa, kami belum dapat jangkakan apa yang akan berlaku pada tahun depan mengenai kalendar MotoGP 2021. Ini kerana kita masih dalam fasa pemulihan. Terdapat beberapa lagi fasa yang perlu kita hadapi,” tambahnya. – K! ONLINE


Bank Muamalat tawar hadiah wang tunai RM1 juta
Oleh KOSMO!

3 Ogos 2020, 9:21 pm
KUALA LUMPUR – Bank Muamalat Malaysia Bhd. (Bank Muamalat) menawarkan hadiah wang tunai bernilai RM1 juta melalui kempen terbaharunya, Simpan & Menang Lebih Kaw Kaw.
Ketua Pegawai Eksekutif Bank Muamalat, Khairul Kamarudin berkata, kempen tersebut bertujuan untuk menggalakkan pelanggan menabung dan dalam masa yang sama memberi peluang kepada mereka untuk memenangi hadiah menarik.
Menurut beliau, kempen yang akan berlangsung selama setahun bermula 1 Ogos lalu hingga 31 Julai 2021 itu terbuka untuk semua pelanggan sedia ada dan baharu yang mempunyai akaun simpanan, akaun semasa dan akaun gaji di Bank Muamala.
“Kempen ini adalah kesinambungan daripada kempen pertama iaitu Simpan & Menang Kaw Kaw yang telah mendapat sambutan yang amat menggalakkan daripada pelanggan baharu dan sedia ada,” katanya dalam kenyataan yang dikeluarkan di sini semalam.
Khairul menjelaskan, lebih daripada 900 hadiah menarik ditawarkan, termasuk hadiah utama iaitu wang tunai bernilai RM1,000,000, empat buah kereta premium popular iaitu Honda CRV, Honda Civic dan Proton X70 untuk cabutan suku tahunan.
Tambah beliau, hadiah wang tunai juga ditawarkan untuk cabutan bulanan peringkat kebangsaan dan cabutan bulanan tempatan.

“Untuk kempen kali ini, Bank Muamalat turut memperkenalkan cabutan hadiah wang tunai bulanan khas untuk kategori pesara yang berumur 55 tahun ke atas,” jelasnya.
Khairul menerangkan, pemegang akaun yang menyimpan minimum RM100 dalam akaun Simpanan Bank Muamalat secara automatik dan juga bagi mereka yang menyimpan RM500 dalam Akaun Semasa.
Terdahulu, Bank Muamalat menyampaikan hadiah kepada empat (4) pemenang dari kempen sebelumnya, iaitu pemenang hadiah utama wang tunai bernilai RM1,000,000 dan 3 pemenang cabutan suku tahunan yang masing-masing menerima sebuah kereta Proton X70.
Semua hadiah disampaikan oleh Naib Presiden Kanan, Bahagian Perbankan Konsumer, Encik Zury Rahimee Zainal Abiden.


Peniaga santan Tikam Batu nafi dijangkiti Covid-19
Oleh KOSMO!

3 Ogos 2020, 10:25 pm
Oleh NUR SYAZWANA MANSOR
SUNGAI PETANI – Seorang peniaga santan di Pasar Awam Tikam Batu di sini menafikan dakwaan dia dan kakaknya dijangkiti wabak Covid-19 seperti ditularkan di Facebook.
Wanita berusia 33 tahun itu membuat laporan di Balai Polis Tikam Batu di sini hari ini berhubung penularan maklumat palsu tersebut.
Timbalan Ketua Polis Daerah Kuala Muda, Superintendan Shamsudin Mamat berkata, mangsa dari Kampung Berapit mengusahakan santan di Pasar Awam Tikam Batu manakala kakaknya bekerja di Pertubuhan Peladang Kawasan di Jitra dekat sini.
“Kakak mangsa hanya pulang seminggu sekali ke Tikam Batu serta telah membuat ujian saringan Covid-19 pada semalam, namun keputusan saringan masih belum diperolehi,” katanya dalam satu kenyataan di sini hari ini.
Kata beliau, kejadian disedari semasa mangsa melayari Facebook dan mendapati seorang pemilik akaun memuat naik di ‘group’ Penduduk Tikam Batu mengaitkan kedai santan di Pasar Tikam Batu dengan Covid-19.

“Penyebaran berita palsu itu didakwa mampu menyebabkan perniagaan pengadu dan peniaga lain di pasar awam itu terjejas,” katanya.
Menurut Shamsudin, pemilik akaun tersebut bagaimanapun memadamkan hantaran berkenaan dan memuat naik hantaran baharu berbunyi “Dapat berita daripada rakan, tolong abaikan mesej tentang Covid-19 di kawasan Tikam Batu. Berita Palsu”
“Mangsa kemudian membuat laporan polis di Balai Polis Tikam Batu bagi menafikan dakwaan tersebut dan kes disiasat mengikut Seksyen 500 Kanun Keseksaan dan Seksyen 233 Akta Komunikasi dan Multimedia 1998,” ujarnya.
Beliau pada masa sama menasihati orang ramai agar tidak mempercayai maklumat daripada sumber tidak sahih sebaliknya merujuk kepada pihak berkuasa.
“Polis juga meminta orang ramai tidak menyebarkan sebarang berita yang tidak benar sehingga boleh menjejaskan keharmonian dan keamanan masyarakat,” katanya. – K! ONLINE


PKS bangkit paling cepat daripada impak Covid-19
Oleh MUHAMMAD IKHWAN IDERIS

3 Ogos 2020, 9:10 pm
KUALA LUMPUR – Sektor PKS adalah golongan yang mampu bangkit paling pantas daripada impak ekonomi pandemik Covid-19 kerana ketangkasan mereka mengguna pakai strategi berbeza untuk bertahan dalam perniagaan.
Ketua Pegawai Eksekutif SME Corp, Rizal Nainy berkata, kaji selidik yang dijalankan pihaknya mendapati kira-kira 73 peratus daripada perusahaan kecil dan sederhana (PKS) di negara ini akan merekodkan kerugian pada tahun 2020 namun sebahagian besar daripada mereka mampu pulih dalam tempoh kurang setahun.
Menurut beliau, 17 peratus daripada PKS yang terjejas percaya mampu bangkit semula dalam tempoh kurang tiga bulan, dan kebanyakan mereka hadir daripada sektor makanan dan minuman, pendidikan swasta serta perkhidmatan peribadi.
” Sebanyak 69 peratus lagi kumpulan percaya boleh mencatatkan pemulihan antara tempoh tiga bulan sehingga setahun antaranya daripada sektor runcit, kesihatan dan tekstil.
“Kebangkitan mereka ini disokong oleh 24 inisiatif di bawah Pelan Jana Semula Ekonomi Negara (PENJANA) dengan peruntukan sebanyak RM14.5 bilion yang memberikan kesan langsung kepada PKS antaranya melibatkan bantuan kewangan dan moratorium pembayaran pembiayaan bagi meringankan tekanan terhadap aliran tunai,” katanya.
Beliau berkata demikian pada sidang akhbar mengenai prestasi PKS tahun 2019 oleh Menteri Pembangunan Usahawan dan Koperasi, Datuk Seri Wan Junaidi Tuanku Jaafar di Menara Bank Rakyat di sini semalam.

Turut hadir ialah Ketua Perangkawan Negara, Datuk Seri Mohd. Uzir Mahidin.
Mengulas lanjut, Rizal berkata, terdapat juga PKS yang memerlukan masa lebih lama untuk pulih seperti daripada sektor pelancongan yang terjejas teruk akibat ketiadaan pelancong dari luar negara.
“Sektor PKS ini mampu cepat berubah dan beradaptasi dengan perkembangan semasa, contohnya ada agensi pelancongan yang mengubah operasi kepada perniagaan online dan sektor logistik bagi memenuhi permintaan terutamanya sewaktu Perintah Kawalan Pergerakan,” katanya.
Sementara itu, Uzir berkata, sektor PKS mampu menjadi penampan ekonomi negara kerana mereka lebih banyak bergantung kepada permintaan domestik, berbanding sektor utama yang bergantung kepada permintaan luar.


Lelaki Malaysia ditemui mati di lokap Thailand
Oleh KOSMO!

3 Ogos 2020, 10:20 pm
Oleh NUR NAZLINA NADZARI
KANGAR – Seorang lelaki tempatan ditemui mati semasa berada di dalam lokap polis di Padang Besar, Thailand pada Jumaat lalu.
Mangsa berusia 34 tahun yang berasal dari Padang Besar, Perlis itu ditemui pada pukul 1.30 petang waktu Thailand.
Dia dipercayai membunuh diri dengan menggunakan kain baju yang diikat pada jeriji sel lokap.
Mangsa kemudian dibawa ke Hospital Padang Besar, Thailand dan disahkan telah meninggal dunia.
Ketua Polis Perlis, Datuk Surina Saad ketika dihubungi mengesahkan perkara tersebut dan memberitahu mayat lelaki itu telah dituntut oleh ibu kandungnya yang merupakan warga Thailand.

“Dia ditahan polis Thailand atas kesalahan memiliki dadah dan masuk ke negara itu secara haram.
“Mayat lelaki itu telah dikebumikan di Thailand,” katanya di sini hari ini. – K! ONLINE


Tiga beranak ditahan dera amah Indonesia
Oleh KOSMO!

3 Ogos 2020, 11:21 pm
Oleh SHAMSUL KAMAL AMARUDIN
LUMUT – Polis menahan tiga sekeluarga selepas disyaki mengurung, mendera dan memaksa seorang wanita warga Indonesia bekerja tanpa gaji di sebuah premis kediaman di Pantai Remis dekat sini dalam satu serbuan malam kelmarin.
Ketiga-tiga mereka iaitu seorang wanita dan dua anaknya masing-masing seorang lelaki dan perempuan ditahan dalam serbuan di Taman Desa Pantai 2, Pantai Remis dekat sini pada pukul 8.45 malam.
Dalam serbuan dilakukan sepasukan anggota Jabatan Siasatan Jenayah (JSJ) Ibu Pejabat Polis Daerah (IPD) Manjung itu telah berjaya menyelamatkan wanita berumur 31 tahun berkenaan yang dikatakan dieksploitasi tiga beranak suspek sejak setahun lalu.
Ketua JSJ Perak, Senior Asisten Komisioner Anuar Othman, berkata mangsa dipaksa bekerja setiap hari dan tidak dibayar gaji sepanjang tempoh itu selain turut dikurung di dalam rumah berkenaan.
“Mangsa dipukul oleh majikan dan dua anak majikannya itu sehingga cedera.

“Berikutan itu, polis berjaya menahan dua wanita dan seorang lelaki dalam rumah berkenaan,” katanya dalam satu kenyataan di sini malam ini.
Anuar berkata, mangsa dikatakan dihantar oleh seorang ejen untuk bekerja di rumah berkenaan sejak Ogos tahun lalu.
Katanya, ketiga-tiga suspek direman sehingga Khamis ini untuk membantu siasatan mengikut Seksyen 12 Akta Anti Pemerdagangan Manusia Dan Penyeludupan Migran (ATIPSOM) 2007.
“Mangsa pula dihantar ke rumah perlindungan sementara menunggu siasatan lanjut dijalankan,” katanya. – K! ONLINE


Polis tahan warga Nepal
Oleh SAIRUL ZAMRI MISRANI

3 Ogos 2020, 11:25 pm
KUALA LUMPUR – Polis Wangsa Maju berjaya menahan seorang lelaki warganegara Nepal yang disyaki terlibat dalam kes pukul pengawal keselamatan yang tular di media sosial Jumaat lalu.
Dalam satu kenyataan yang dikeluarkan Ibu Pejabat Polis Daerah (IPD) Wangsa Maju, suspek yang berumur 34 tahun telah ditahan pada pukul 5 petang tadi dan dibawa ke IPD untuk siasatan lanjut.
“Kes disiasat di bawah Seksyen 324 Kanun Keseksaan yang boleh membawa hukuman penjara hingga tiga tahun atau dengan denda atau dengan sebat atau dengan mana-mana dua daripada seksaan tersebut jika sabit kesalahan.
“Suspek akan direman esok hari untuk siasatan lanjut,” kata kenyataan tersebut.
Dalam perkembangan lain, polis Wangsa Maju kini masih dalam tindakan mengesan mangsa kejadian dan menyeru kepada orang ramai yang mempunyai maklumat supaya segera tampil untuk membantu siasatan.
Orang ramai yang mempunyai sebarang maklumat berkenaan kejadian ini diminta untuk menyalurkannya dengan cara menghubungi Insp. Shahrul Azzuan Sharom (Pegawai Penyiasat Kes) di talian 016-201 4334, ASP M Hussin Sollehuddin Zolkifly (Ketua Bahagian Siasatan Jenayah IPD Wangsa Maju) di talian 017-244 6363 atau Hotline Polis Kuala Lumpur di talian 03-2115 9999 atau mana-mana Balai Polis berhampiran. – K! ONLINE


Jangan panik jika terserempak dengan gajah
Oleh NUR HUDA MUSA

3 Ogos 2020, 6:45 pm
KUALA LUMPUR – Orang ramai dinasihatkan tidak melakukan provokasi sekiranya bertembung dengan gajah liar.
Pakar Zoologi, Dr. Mohamed Zakaria Hussin berkata, gajah merupakan haiwan yang mudah berasa terancam oleh itu, orang ramai perlu kekal bertenang dan tidak panik.
Katanya, pemandu juga perlu mematuhi papan tanda amaran apabila melalui kawasan yang menjadi laluan haiwan tersebut.
“Kebiasaannya ada disediakan papan tanda amaran yang mengingatkan pemandu untuk berhati-hati dengan gajah di kawasan-kawasan tertentu.
“Sekiranya bertembung, jangan sesekali bunyikan hon ataupun menyuluh lampu ke arah haiwan itu. Seeloknya berhentikan kenderaan, dan tunggu haiwan itu pergi dan jangan cuba menghalaunya,” katanya ketika mengulas kejadian seekor gajah memijak sebuah kenderaan di kawasan berhampiran Hentian Rehat dan Rawat (R&R) Puncak Banjaran Titiwangsa, Gerik semalam.
Dalam pada itu menurutnya, kejadian gajah berkeliaran di beberapa kawasan baru-baru ini bukanlah berpunca dari musim mengawan.

“Lokasi di mana gajah-gajah itu ditemui mungkin merupakan kawasan laluan mereka, ataupun berada berhampiran habitatnya.
“Gajah juga kebiasaannya tidak akan mengamuk kecuali jika kawasannya diganggu,” katanya. – K! ONLINE.


20 Januari 2021 tarikh mula sekolah
Oleh MOHD RASDAN AHMAD

3 Ogos 2020, 7:32 pm
KUALA LUMPUR – Kementerian Pendidikan Malaysia (KPM) menetapkan hari Rabu, 20 Januari 2021 sebagai tarikh pembukaan penggal pertama takwin sesi persekolahan 2021 bagi sekolah di seluruh Malaysia.
Menteri Kanan Pendidikan, Dr. Mohd Radzi Jidin berkata, kementerian memuktamadkan tarikh pembukaan sesi persekolahan lebih lewat daripada kebiasaan dengan mengambil kira Takwim Penggal dan Cuti Persekolahan Tahun 2021.
” Ini bermakna cuti persekolahan bagi 2020 akan diteruskan mulai Disember 2020 sehingga 20 Januari 2021.
” Apabila saya mengumumkan cuti dipendekkan untuk 2020, kita merancang sesi persekolahan 2021 perlu dilewatkan,” katanya ketika menggulung perbahasan usul menjunjung kasih titah ucapan Yang di-Pertuan Agong bagi pihak KPM dalam sidang Dewan Rakyat, hari ini.
Sementara itu, Mohd Radzi berkata, biarpun kementerian sentiasa prihatin mengenai kebajikan dan beban tugas guru di sekolah akibat penularan COVID-19, KPM tidak bercadang memberikan sebarang insentif khas kerana mengambil kira beban kewangan ditanggung kerajaan sekarang.
Dalam pada itu, Mohd Razdi berkata, setakat ini KPM berpuas hati dengan pematuhan prosedur operasi standard (SOP) dan penjarakan fizikal dalam kalangan pelajar selepas pembukaan sesi persekolahan baharu baru-baru ini.

“Secara keseluruhannya KPM berpuas hati dengan pematuhan SOP dan penjarakan fizikal termasuk dari segi susun atur meja dan penjarakan fizikal pelajar ketika waktu rehat.
“Malah, saya sendiri yang melakukan tinjauan ke beberapa sekolah mendapati semua pelajar termasuk murid sekolah rendah Tahun 1 hingga 3 sekali pun sudah mematuhi SOP dan penjarakan fizikal termasuk duduk di meja masing-masing seperti diarahkan KPM, sebelum ini,” katanya. – K! ONLINE


Mahdzir minta upah 20 peratus untuk projek solar – Saksi
Oleh NUZULSHAM SHAMSUDDIN

3 Ogos 2020, 6:53 pm
KUALA LUMPUR – Saksi ke-16 memberitahu Mahkamah Tinggi di sini sebentar tadi bahawa bekas Menteri Pendidikan, Datuk Seri Mahdzir Khalid ada meminta habuan atau upah kerana membantu Syarikat Jepak Holdings mendapatkan projek solar itu lima tahun lalu.
Rayyan Radzwill Abdullah yang merupakan rakan kongsi Pengarah Urusan Jepak Holdings, Saidi Abang Samsudin, memaklumkan kepada mahkamah, Mahdzir meminta sebanyak 20 peratus (RM250 juta) habuan daripada projek solar yang berjumlah 1.25 bilion itu selepas satu perjanjian Surat Setuju Terima (SST) dimeterai antara Jepak dan Mahdzir.
“Jumlah 20 peratus itu diminta melalui orang tengah yang dikenali sebagai Md. Fuad Yasin yang mana individu itu menghadiri satu mesyuarat dan rundingan persetujuan kedua-dua belah pihak untuk memberi jumlah bayaran tersebut (20 peratus). Hasil perbincangan itu, Jepak Holdings bersetuju untuk membayar RM1 juta kepada Mahdzir selama 60 bulan atau lima tahun,” kata saksi itu wang itu kesemuanya berjumlah RM60 juta.
Rayyan berkata demikian selepas menjawab soalan peguam Datuk Akberdin Abdul Kader pada perbicaraan kes Datin Seri Rosmah Mansor, berhubung Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Gense/Diesel bagi 369 sekolah luar bandar Sarawak bernilai RM1.25 bilion.
Sebelum ini pada Februari lalu, Mahdzir yang merupakan saksi kelima pendakwaan menyangkal dakwaan beliau menerima habuan berjumlah RM60 juta dan bersetuju memberikan projek pembekalan dan pemasangan tenaga solar itu kepada Jepak Holdings.
Dalam prosiding sama, Rayyan turut memaklumkan Setiausaha UMNO Pekan, Datuk Aazmey Abu Talib yang terlibat secara langsung dalam projek ketika itu ada memberitahu dia ada menerima RM2 juta daripada Jepak Holdings namun saksi itu tidak mempunyai pengetahuan bagaimana cara pembayaran itu dibuat.

Sementara itu, Akberdin turut membangkitkan mengenai penglibatan indvidu penting yang ketika itu merupakan Ketua Setiausaha Kementerian Pendidikan iaitu Tan Sri Dr. Madinah Mohamad yang mana individu menandatangani surat SST tersebut.
Akberdin bertanya adakah saksi bersetuju bahawa Tan Sri Madinah ada membantu Jepak dalam projek ini, saksi itu bersetuju dengan cadangan soalan itu.
Pada masa sama peguam itu ada bertanya kepada saksi tersebut adakah dia ada mengganggu mana-mana pegawai Kementerian Pendidikan Malaysia (KPM) termasuk Tan Sri Madinah saksi itu berkata dia tidak pernah mengugut sesiapa.
“Selepas Pakatan Harapan menang, saya ada berhubung dengan Tan Sri Madinah dan tuduhan mengatakan saya ada mengganggu atau membuat gangguan adalah tidak benar,” katanya.
Perbicaraan bersambung lagi esok dihadapan Hakim Mohamed Zaini Mazlan.
Pendakwaan dikendalikan Timbalan Pendakwa Raya Kanan Datuk Seri Gopal Sri Ram manakala pembelaan diwakili peguam Akberdin.
Rosmah, 68, dibicarakan atas satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak, Saidi Abang Samsudin menerusi bekas pembantunya, Datuk Rizal Mansor bagi projek membekalkan tenaga solar bernilai RM1.25 bilion kepada 369 sekolah luar bandar di Sarawak.
Kesalahan itu didakwa dilakukan di tiga tempat berasingan iaitu di Lygon Cafe, Sunway Putra Mall, Jalan Putra; kediamannya di Jalan Langgak Duta, Taman Duta; di kediaman Seri Perdana, Persiaran Seri Perdana, Presint 10, Putrajaya, antara Januari 2016 hingga 7 September 2017. – K! ONLINE


Kluster PUI Sivagangga: Tiada rekod pelanggan sukarkan aktiviti kesan kontak rapat
Oleh NOR IDAYU BOSRO

3 Ogos 2020, 7:22 pm
PUTRAJAYA – Kedai makan milik kes indeks kluster PUI Sivagangga didapati tidak menggunakan aplikasi MySejahtera sekali gus menyukarkan Pejabat Kesihatan Daerah dan Jabatan Kesihatan Negeri menjalankan aktiviti pengesanan kontak rapat.
Ketua Pengarah Kesihatan, Datuk Dr. Noor Hisham Abdullah berkata, pemilik yang juga pemastautin tetap juga didapati tidak merekod kehadiran serta suhu badan pelanggan-pelanggan di kedai makan terbabit.
Beliau berkata, ketidakpatuhan prosedur operasi standard (SOP) itu antara lain menyebabkan lapan individu termasuk seorang pelanggan tetap iaitu kes ke-9,000 hari ini dijangkiti Covid-19.
“Hari ini satu kes baharu dilaporkan dalam kluster ini iaitu kes ke-9,000 membabitkan seorang pelanggan tetap kedai makan tersebut.
“Mangsa mula bergejala demam dan batuk pada 31 Julai namun, tidak menghubungi Pejabat Kesihatan Daerah atau Klinik Kesihatan terdekat untuk rawatan segera,” katanya pada sidang akhbar di sini hari ini.
Noor Hisham berkata, mangsa hanya memaklumkan dia merupakan kontak rapat kes indeks pada 1 Ogos lalu, sehari selepas penglibatannya dalam aktiviti-aktiviti ketika Hari Raya Aidiladha.

“Susulan itu, saringan dijalankan dengan menggunakan ujian RT-PCR dan kes didapati positif dan kini dirawat di Hospital Sultan Bahiyah.
“Mangsa sebelum itu menjalani saringan Covid-19 kendiri di sebuah fasiliti kesihatan swasta pada 27 Julai lalu namun keputusan saringan Rapid Test Kit Antibody didapati negatif,” katanya.
Noor Hisham berkata, Kementerian Kesihatan menyambut baik keputusan kerajaan mewajibkan penggunaan aplikasi MySejahtera mengikut Akta 342 di semua premis bagi memudahkan proses pengesanan kontak rapat kes positif Covid-19.
“Kementerian Kesihatan menggesa semua majikan, peniaga, syarikat atau pemilik premis untuk mendaftar dengan aplikasi MySejahtera melalui laman sesawangnya,” katanya. -K! ONLINE


Superintendan Tium Ming Kung Ketua JSJN Terengganu baharu
3 Ogos 2020, 6:37 pm
Oleh NORADILA MAHAMAD
KUALA TERENGGANU – Superintendan Tium Ming Kung secara rasmi menjawat jawatan Ketua Jabatan Siasatan Jenayah Narkotik (JSJN) Terengganu berkuatkuasa semalam.
Beliau sebelum ini merupakan Pegawai Turus Perundangan/Naziran JSJN Pulau Pinang.
“Saya melihat permasalahan penyalahgunaan dadah di Terengganu agak terkawal tetapi tidak boleh dipandang remeh.
“Oleh kerana itu, saya telah menggariskan lima visi yang akan diperkenalkan bagi membanteras gejala dadah di negeri ini dengan penekanan diberikan kepada golongan penagih dadah tegar,” katanya kepada pemberita di Ibu Pejabat Polis Kontijen Terengganu di sini hari ini.
Terdahulu menerima dokumen serah tugas daripada Deputi Superintenden Alexchantra Gabrial yang memangku jawatan Ketua Jabatan Siasatan Jenayah Narkotik negeri sebelum ini pada majlis yang disaksikan Ketua Polis Terengganu, Datuk Roslee Chik.

Ming Kung berkata, antara pendekatan yang akan diambilnya ialah mengasingkan penagih tegar dan baharu bagi memastikan mereka tidak dapat bergaul.
Ujar beliau, pendekatan itu menutup ruang kepada penagih baharu untuk terjebak semula pada gejala penagihan dadah sekali gus dapat menjalani kehidupan dengan lebih baik. – K! ONLINE


‘Banduan’ kucing lolos dari penjara Sri Lanka
Oleh KOSMO!

3 Ogos 2020, 8:22 pm
COLOMBO, Sri Lanka – Seekor kucing yang ditahan di penjara utama Sri Lanka ketika cuba menyeludup masuk dadah dan kad SIM telefon bimbit telah melarikan diri, demikian menurut laporan media hari ini.
Seorang pegawai polis berkata,  kucing itu dikesan beberapa anggota risikan penjara Sabtu lalu di Penjara Welikada yang dikawal ketat.
Katanya, hampir dua gram heroin, dua kad SIM dan satu cip memori ditemui di dalam beg plastik yang digantung pada leher mamalia itu.
Bagaimanapun, akhbar Aruna melaporkan, kucing itu melarikan diri dari bilik tempat ia dikurung di penjara tersebut kelmarin.
Pihak berkuasa penjara enggan mengulas berhubung kecuaian tersebut.
Penjara Welikada menyaksikan peningkatan kes individu membaling peket kecil  dadah, telefon bimbit dan pengecas telefon melepasi tembok penjara sejak beberapa minggu lalu.

Sri Lanka berdepan krisis dadah dengan sebilangan detektif antinarkotik didapati menjual dadah yang dirampas. – AFP


Polis mohon bantuan kesan saksi wanita Indonesia
Oleh MOHD RIDZAUDDIN ROSLAN

3 Ogos 2020, 7:48 pm
KUALA LUMPUR – Ibu Pejabat Polis Daerah Ampang Jaya memohon kerjasama orang ramai bagi mengesan seorang perempuan warga Indonesia bagi membantu siasatan.
Wanita berusia 30-an yang dikenali sebagai Kesa itu dicari bagi membantu siasatan kes di bawah Seksyen 302 Kanun Keseksaan berhubung laporan dibuat di Pandan Indah.
Orang ramai yang mempunyai maklumat lanjut boleh berhubung dengan pegawai penyiasat, ASP N. Yugantharan di talian 012-8726664 atau 03- 42952222. – K! ONLINE


Kerajaan Jerman kecam penunjuk perasaan berhimpit, tiada pelitup muka
Oleh KOSMO!

3 Ogos 2020, 7:57 pm
BERLIN, Jerman  – Kerajaan Jerman hari ini mengutuk dan menyifatkan ‘tidak boleh diterima’  pelanggaran sekatan koronavirus selepas berpuluh-puluh ribu orang keluar ke jalanan di Berlin tanpa memakai pelitup muka hujung minggu lalu.
Ulrike Demmer selaku jurucakap Canselor Jerman,  Angela Merkel berkata, penunjuk perasaan yang gagal memakai pelitup muka atau mematuhi penjarakan fizikal telah ‘mengeksploitasi hak untuk melakukan demonstrasi’.
“Walaupun kebebasan berdemonstrasi penting, apa yang kami lihat pada hujung minggu lalu tidak boleh diterima,”  kata Demmer.
Beliau berkata, kerajaan mengutuk ‘bukan sahaja pelanggaran beramai-ramai peraturan kebersihan diri dan langkah pencegahan asas Covid-19 tetapi juga cubaan menyekat wartawan daripada melaporkan serangan terhadap pihak polis.
Sekitar 20,000 orang menyertai demonstrasi ‘Hari Kebebasan’ itu pada Sabtu lepas dengan sebahagian besar penunjuk perasaan tidak menutup mulut atau hidung mereka. – AFP


RHB perkenal aplikasi pembiayaan PKS
Oleh MUHAMMAD IKHWAN IDERIS

3 Ogos 2020, 7:59 pm
KUALA LUMPUR – RHB Banking Group (RHB) memperkenalkan aplikasi mudah alih baharu, RHB Financing (SME) Mobile App bagi membantu perusahaan kecil dan sederhana (PKS) memohon pembiayaan.
Ketua Perniagaan Kumpulan dan Transaksi Perbankan RHB, Jeffrey Ng berkata, menerusi aplikasi berkenaan, pelanggan PKS boleh memohon pembiayaan menerusi telefon pintar mereka, tanpa perlu ke cawangan atau berjumpa pegawai perhubungan RHB dengan penyediaan pembiayaan pada kadar kompetitif, tanpa memerlukan sebarang cagaran.
Menurut beliau, pihaknya menyasarkan pengeluaran pembiayaan berjumlah RM500 juta untuk membantu perniagaan kecil dalam tempoh setahun akan datang menerusi pengenalan platform baharu itu.
“Pemilik perniagaan yang layak juga boleh memohon RHB BizPower Relief Financing untuk pembiayaan antara RM50,000 hingga RM1 juta dengan tempoh maksimum tujuh tahun,” katanya dalam kenyataan yang dikeluarkan di sini semalam.
Jeffrey menjelaskan, penyelesaian baharu itu akan menambah kecekapan pihaknya dari segi penyampaian perkhidmatan seterusnya meningkatkan penguasaan pasaran dalam segmen PKS.
“Fokus kami adalah terus mengukuhkan penyediaan produk dan perkhidmatan berpaksikan digital untuk memudahkan pelanggan melakukan transaksi dengan bank,” katanya.

RHB Financing (SME) Mobile App kini boleh dimuat turun di Google Play Store atau Apple App Store.


CIMB komited mudahkan proses permohonan
Oleh DALIZA MOHAMED ARIFFIN dan KOSMO!

3 Ogos 2020, 9:03 pm
KUALA LUMPUR – CIMB Bank Bhd. dan CIMB Bank Islamic Bhd. (CIMB) menjanjikan proses permohonan yang mudah dan lancar bagi semua pelanggannya yang layak menerima kemudahan moratorium bersasar.
Ketua Pegawai Eksekutif Kumpulan CIMB, Datuk Abdul Rahman Ahmad berkata, pihaknya akan menggunakan teknologi data analitik untuk mengenal pasti mereka yang paling terkesan daripada Covid-19 dan akan berhubung dengan mereka secara  proaktif.
“Mesej pesanan ringkas (SMS) akan dihantar kepada lebih daripada 300,000 individu dan 10,000 perusahaan kecil dan sederhana (PKS) bermula semalam dan mereka disarankan untuk mengikuti arahan mudah dan melengkapkan permohonan selewat-lewatnya 20 Ogos ini.
“Pelanggan yang tidak menerima SMS dari kami, tetapi menjangkakan menghadapi kesukaran untuk memulakan pembayaran selepas 30 September, digalakkan untuk menghubungi bank bermula 7 Ogos hingga 7 September depan,” katanya dalam kenyataan yang dikeluarkan di sini semalam.

Abdul Rahman menjelaskan, sebagai institusi kewangan yang bertanggungjawab, pihaknya dengan senang hati memberi sokongan kepada pelanggan yang terkesan dari segi kewangan.
“Sebagai sebahagian daripada komitmen kami untuk memberikan pengalaman yang lancar kepada pelanggan, CIMB akan mempermudah serta mempercepat proses permohonan dan kelulusan,” katanya.

CIMB sebelum ini melaksanakan moratorium pembayaran pinjaman selama enam bulan untuk embantu melancarkan aliran tunai di puncak pandemik dan setakat akhir Jun, langkah tersebut telah membantu lebih daripada 1.25 juta pelanggan runcit dan sekitar 16,000 PKS serta pelanggan korporat.
Bank tersebut juga telah meluluskan dana bantuan berjumlah lebih RM1 bilion kepada PKS, yang mana RM700 juta daripadanya adalah di bawah Kemudahan Bantuan Khas (SRF) Bank Negara Malaysia.


Saya dan isteri baik-baik saja – Shuk Sahar
Oleh NUR EMIRA SAIZALI

3 Ogos 2020, 6:08 pm
KUALA LUMPUR – Penyampai radio Hot FM, Shuk Sahar menjelaskan hubungannya dengan isteri, Rossalennah Natassyiah Asshaferah dalam keadaan baik meskipun baru-baru ini terpalit dengan kontroversi curang.
Shuk atau nama sebenarnya Mohammad Shukri Mohamed Sahar, 34, memuat naik video menerusi InstaStory malam tadi memberi gambaran kondisi hubungannya dengan isteri tidak berantakan seperti yang digembar-gemburkan dalam internet.

“Saya nak ucapkan Selamat Hari Raya Aidiladha, maaf lambat beri ucapan.
“Cuma nak beritahu Shuk dan isteri Alhamdulillah tiada apa-apa (masalah). Insya-Allah kalau ada masa yang sesuai, nanti Shuk akan bercakap,” katanya.
Menerusi perkongsian video itu, Shuk dilihat merangkul mesra isterinya seolah-olah memberi bayangan kepada orang ramai bahawa hubungan mereka tidak tercalar dek kontroversi yang menjadi buah mulut netizen baru-baru ini.
Terdahulu, Shuk didakwa berlaku curang dengan seorang wanita bernama Fara Salleh apabila seorang pengguna Twitter membongkar hubungan mereka kepada umum.

Keadaan menjadi semakin buruk selepas beberapa keping gambar mesra Shuk dan wanita tular.
Bagaimanapun, difahamkan isteri Shuk sendiri sedar tentang kecurangan suaminya dan pernah berbincang secara baik dengan wanita itu. – K! ONLINE


Isu harga ikan: Jaring mahu PNK main peranan lebih
3 Ogos 2020, 5:47 pm
Oleh ISWAN SHAFIQ ISA
SEBERANG PERAI – Persatuan Pendidik dan Kebajikan Jaringan Nelayan Pantai Malaysia (Jaring) tidak menolak kemungkinan bahawa terdapat penguasaan harga ikan dalam kalangan tauke-tauke bot dan pemborong sebelum ia dijual kepada penjual ikan lain dan orang ramai.
Pengerusinya, Che Ani Mat Zain berkata, pihaknya memandang serius isu itu dan berharap agar semua pihak khususnya persatuan nelayan kawasan (PNK) dapat memainkan peranan mereka dengan lebih berkesan dalam hal ini.
Pada masa yang sama, beliau juga berharap agar harga ikan dapat diselaraskan atau dikawal terutamanya ketika musim Coronavirus atau Covid-19 yang sedikit-sebanyak menyekat pergerakan nelayan untuk bebas ke laut.
“Inilah yang kami sedang perjuangkan sekarang dan sejak sebelum-sebelum ini lagi.
“Sepatutnya PNK kena main peranan lebih kerana setiap persatuan nelayan ini dikatakan menerima peruntukan hingga RM200,000 oleh kerajaan sepanjang musim Covid-19.

“Ke manakah wang ini dibelanjakan jika bukan untuk kebajikan ahli atau nelayan-nelayan di kawasan masing-masing?” soal beliau ketika dihubungi Kosmo! di sini hari ini.
Tambah Che Ani, pihaknya akan terus menjalankan pemantauan terhadap harga ikan semasa di seluruh negara amnya dan di kawasan utara khususnya di Kedah dan Pulau Pinang.
Katanya, hal ini penting bagi memastikan situasi ‘menang-menang’ dapat dicapai dalam kalangan pemborong, nelayan, penjual ikan dan seterusnya orang ramai atau pengguna itu sendiri. – K! ONLINE


Kapal Maritim Tok Bali tangani jenayah laut Kelantan
Oleh KOSMO!

3 Ogos 2020, 5:42 pm
Oleh TOREK SULONG
PASIR PUTEH – Kehadiran Kapal Maritim (KM) Tok Bali akan memperkuatkan lagi keupayaan Agensi Penguatkuasaan Maritim Malaysia (Maritim Malaysia) dalam menangani jenayah laut seperti pencerobohan nelayan asing dan penyeludupan.
Menteri Besar Kelantan, Datuk Ahmad Yakob berkata, maritim Kelantan mempunyai perairan seluas 27,637 kilometer persegi yang turut merangkumi Malaysia-Thailand Joint Development Area (JDA) dengan keluasan 7,250 kilometer persegi dan Malaysia-Vietnam Commercial Arrangement Area (CAA) iaitu 2,008 Kilometer Persegi.
Katanya, perairan laut wilayah pula seluas 1,716 kilometer persegi dengan panjang pantai 78 kilometer dan jumlah itu adalah lebih kurang 1.8 ganda lebih besar berbanding daratan
“Maritim Kelantan sebelum ini mempunyai enam aset dan jika dinisbahkan dengan keluasan perairan, satu aset perlu menjaga kawasan seluas 4,544.5 kilometer persegi.
“Dengan Kehadiran KM Tok Bali, beban penugasan dijangka berkurangan kepada 3,895.3 kilometer persegi bagi setiap aset,” katanya dalam sidang akhbar di atas KM Tok Bali di sini hari ini.

Terdahulu, Ahmad dibawa meninjau kelengkapan kapal baharu KM Tok Bali dan meninjau sekitar perairan berkenaan.
Beliau diiringi Pengarah Maritim Malaysia Kelantan, Kepten Maritim Muhd Nur Syam Asmawie Yaacob; Pengerusi Jawatankuasa Pertanian, Industri Asas Tani, Bioteknologi, Teknologi Hijau dan Alam Sekitar negeri, Tuan Saripudin Tuan Ismail dan Ahli Dewan Undangan Negeri Semerak, Wan Hassan Wan Ibrahim.
KM Tok Bali dibina Destini Shipbuilding & Engineering Sdn. Bhd., diserahkan secara rasmi kepada Maritim Malaysia bersama KM Kota Kinabalu menerusi Menteri Dalam Negeri, Datuk Sri Hamzah Zainudin di Pelabuhan Klang, baru-baru ini.
KM Tok Bali berukuran 45 meter panjang dan 7.7 meter lebar mampu belayar dengan kelajuan 24 Knot dilengkapi dua enjin Mtu V 4000 M 73 berkuasa kuda1, 920 yang mampu beroperasi selama 10 hari di tengah laut.
Dalam pada itu, Ahmad berkata, kerajaan negeri menyedari pencerobohan bot nelayan asing Vietnam merupakan ancaman terbesar di perairan ini.
“Sebelum ini, Maritim Malaysia Kelantan telah berjaya menahan sebanyak 277 bot nelayan asing Vietnam sejak 2007, namun mereka tetap degil dan masih terus menceroboh perairan Kelantan,” katanya. – K! ONLINE.


Suspek berlakon elak perbuatan kejam diketahui polis
Oleh NOR IDAYU BOSRO

3 Ogos 2020, 5:35 pm
PUTRAJAYA – Lelaki yang tergamak menjerut leher isterinya, seorang pensyarah menggunakan tudung yang dipakai mangsa hingga mati dalam kejadian pada Khamis lalu didapati berlakon seolah-olah tidak mengetahui apa yang berlaku.
Ketua Polis Daerah Sepang, Asisten Komisioner Wan Kamarul Azran Wan Yusof berkata, itu taktik dilakukan lelaki berusia 41 tahun itu untuk mengelak perbuatan kejamnya disyaki pihak berkuasa.
“Siasatan mendapati tindakan suspek yang berpura-pura mencari mangsa hanyalah lakonan semata-mata, seolah-olah tidak mengetahui apa yang berlaku terhadap mangsa.
“Pihak kami sudah membuat ujian saringan air kencing ke atas lelaki berkenaan, namun didapati negatif dadah,” katanya di sini hari ini.
Suspek kini direman selama tujuh hari bermula 31 Julai hingga 6 Ogos. -K! ONLINE